बतकुच्चन – ६० – Anjoria\nMay 31, 2012 बतकुच्चन\nरोए के रहनी तले अँखिए खोदा गइल. एह भोजपुरी कहाउत के सीधा मतलब त इहे निकलेला कि कुछ खराब सोचते रहीं कि ऊ होइओ गइल. पता ना अनिष्ट अनेसा में अइसन कवन खासियत होला कि सोचलीं त हो के रही. अगर कुछ गलत होखे के अनेसा मन में बनल बा त जान लीं कि ऊ हो के रही. जबकि बढ़िया सोचल ओतना जल्दी वास्तविकता ना बन पावे. कबो सोचले बानी एह विडम्बना पर? अगर दिमाग में अतना बेंवत बा कि राउर सोचल पूरा करा देव त बढ़ियका सोचल काहे पूरा ना करा पावे? सीधा जवाब बा बढ़िया सोचला का साथे हमनी का अगर मगर लगा दीहिलें. ओकरा पर हमनी के अपने विश्वास ना हो पावे कि हम एह मामिला में सफल हो जाएब. जबकि अनेसा के बात सोचत में मन अतना गंभीर आ डेराइल रहेला कि दिमाग के पूरा ताकत मिल जाला ओह अनेसा के असलियत बनावे के. आदमी के बढ़ियको सोच में ओतने भरोसा राखे के चाहीं कि दिमाग ओकरो के पूरा कर देव. खैर बात निकलल रहुवे आँखि खोदइला से त आजु सोचत बानी कि अँखिए पर केन्द्रित रहल जाव. आँख पर अतना मुहावरा बा कि लिखल जाव त लमहर सूची बन जाई एहसे कुछ खासे मुहावरा के चरचा करब. आँखि के पानी मरल तब कहल जाला जब कवनो आदमी लाज हया सगरी छोड़ देव. तब कहल जाला कि फलनवा के आँखि के पानी मर गइल बा. बाकिर दुख में रोवत आँख के पानी सूख जाला मरे ना. कह सकीलें कि जनता के आँखि के पानी अपना दुख में रोवत सूख जाला जबकि नेतवन के आँख के पानी अइसन मरेला कि ओकरा कवनो जायज नाजायज एजाँय बेजाँय करे में अहक ना लागे. अहक ना लगला क माने कि हिचक ना होखे ओकर मन ना रोके कि गलत काम करे से. जानत बूझत कि जवन ऊ करत बा तवन ओकर हक ना ह बाकिर एकरा से ओकरा अहक ना लागे. ऊ त हर समस्या से आँखि फेरले आपन आँखि एही पर गड़वले रहेला कि कवना तरह जायज नाजायज संपदा बिटोर सके. हाल ही में एगो आदमी क टिप्पणी कुछ लोग के बहुत खराब लागल. कहल लोग कि कुछ सदस्यन का खराब भा दागी होखला का चलते पूरा जमात के दागी भा खराब बतावल गलत बा. कबो सोच के देखले बा लोग कि जहर में कतनो दूध मिला लीं जहर जहरे रही बाकिर दूध में तनिको जहर मिला दीं त सगरी दूध जहर बन जाला. अगर कवनो जमात अपना दागी भा खराब सदस्यन के समस्या से आँखि चोरवले रही त एक दिन ऊ समाज से आँख मिलावे लायक ना रहि जाई. जहिया आँखि के पानी उतर गइल तहिया ऊ आदमी समाज लायक ना रहि जाला. एह असलियत से आँख मूंदे वाला आपन आँखि देखा के लोग के ना रोक पइहें. लोग त आँखे आँख में बतियावत जाई आ ओकर असलियत सभका आँखि का सोझा राख दी. कवनो जमात के अधिका भा परिवार के अधिका अधिक भा बेसी दिन ले लोग के आँखि में धूर ना झोंक पाई. अलग बाति बा कि कुछ दिन ले ई चल जाई बाकिर अंत हमेशा खराबे होखी. आदमी के आँखि जतना जल्दी एह दिसाईं खुल जाव ओतने बढ़िया. हालांकि दोसरा के आँखि के फूला देखे वाला लोग के अपना आँखि के माढ़ा ना लउके. याद राखी कि जेकर आँखि आइल होखे ओकरा से आँख मटका करे वाला के आपनो आँखि गड़े लागेला एहसे आँखि लड़ाईं बाकिर दोसरा के आँखि से बचा के.\nOne thought on “बतकुच्चन – ६०”\nहमेसा सकारात्मक सोचे चाही\nनकारात्मक सोच राखेवाला के हमेसा कास्ट होला


भोजपुरी क पहिलका फैन्टैसी फिल्म ‘नन्दू निकम्मा’ – Anjoria\nअनिता देवी, जी.जी.एम. पिक्चर्स अउर जी.जे. फिल्मस् इंटरनेशनल प्रस्तुति आ आर.जी. प्रोडक्शन के बैनर तले बनल भोजपुरी के पहिलका फैन्टैसी फिल्म ‘नन्दू निकम्मा’ जल्दिए रिलीज होखे वाली बा.\nएह कहानी में एगो मछुआरा परिवार के एकलौता बेटा नन्दू बा जे एकदमे निकम्मा बा. संजोग से गाँव के मास्टर के बेटी राधा ओकरा से प्यार करे लागत बिया बाकिर ओकरा बुझात नइखे कि ऊ एह निकम्मा से काहे प्यार कर बइठल. एक दिन दुनु के बाप एह ‘प्यार’ के रंगे हाथ पकड़ लेत बाड़ें. एकरा बाद राधा के ओकरा चाचा किहाँ आगे के पढ़ाई ला भेज दिहल जाता. दोसरा तरफ नन्दू के बाप ओकरा से आजीज आके घर से निकाल देता. भूखे भटकत नन्दू के भेंट यमराज से होखत बा आ एगो अजीबोगरीब वरदान पाके नन्दू शहर के मशहूर डॉक्टर बन जा ता. राधा शहर में रिपोर्टर बन के आवत बाड़ी. ओह चैनल के मालिक मुकुन्दराय राधा के डॉ॰ नन्दकिशोर के इन्टरव्यू लेबे भेजत बाड़ें. अब एहिजा दुनु के प्यार मिल जात बा. ओने मुकुन्दराय चैनल के एगो दोसरा रिपोर्टर सलोनी से प्यार के खेल चले लागत बा. एने मिलल वरदान वापस ले लिहल जात बा आ डॉ॰ नन्दकिशोर फेर उहे नन्दूआ बन जाता. ओकर कम्पाउन्डरे ओकर सगरी दौलत ले के भाग जात बा. राधा आ नन्द किशोर के रिश्ता टूट जाता. मुकुन्द राय फेर राधा के सहायता करे लागत बाड़ें जवना से सलोनी राधा से जरे लागत बिया. फेर का होत बा ई सब जाने खातिर त फिलिम देखे के पड़ी.\nनिर्माता प्रकाश रंजन राकेश गुप्ता, कथा-पटकथा आ निर्देशक ब्रज भूषण, सह निर्माता बी0 प्रसाद बाड़ें. मुख्य कलाकारन में तुलो बिरेन्द्र, प्रतिभा पाण्डेय, राकेश गुप्ता, रितिका सिंह, उत्तम झा, अरूण सिंह, सुबन्ती बनर्जी, रूपा सिंह, पिंकू श्रीवास्तव, अरूणा सिंह, डॉल्फिन दूबे वगैरह के नाम शामिल बा.


विवेक सिंह जी के लिखल भोजपुरी कहानी परेम-दान | जोगीरा\nHome भोजपुरी साहित्य भोजपुरी कथा-कहानी विवेक सिंह जी के लिखल भोजपुरी कहानी परेम-दान\nविवेक सिंह जी के लिखल भोजपुरी कहानी परेम-दान\nपरनाम ! रउवा सब के जोगीरा डॉट कॉम प स्वागत बा, आई पढ़ल जाव विवेक सिंह जी के लिखल भोजपुरी कहानी परेम-दान , पढ़ीं आ आपन राय जरूर दीं कि रउवा इ भोजपुरी कहानी कइसन लागल आ रउवा सब से निहोरा बा कि एह लघु कथा के शेयर जरूर करी\nबिधी सम्पन्न भइल, अब आप ई पिंड नदी हमें प्रवाहित करीं, “श्रीदेव बाबा अपना जजमान दाननाथ जी से कहलें।”\nदाननाथ पिंड हाथ मे उठाके नदी के ठेहुन भर पानी मे उतर गइलें आ गंगा माई से गोहार करत कहलें “हे माई ए धरा पर केहू के पुत्र भा पुत्री दिहs त अपना नियन निर्मल मन के दिहs, ना त निस्तानी रख दिहs।” आ पिंड के पानी में छोड़ दिहलें, फिर पाँच डुबकी लगाके बाहर आ गइलें। चारो तरफ बहुत लोग खड़ा रहे। सब केहू एकदम चुपी सधले रहे । चेहरा पर हलुक खुशी रहे सबके लेकिन अखियाँ में एगो कहरत दर्द के पानी भरल रहे।\nदाननाथ हाथ जोड़ के सबसे कहलें-“रउवा सब अपना अपना घरे जाईं। हमरा के हेतना समय देहनीं, इहे बहुत बा। दाननाथ अपना पुरोहित के घाट पर ही दान दक्षिना देके बिदा कइलें आ भिजले देह अपना घर की ओर जात पगडंडी पर चल देलें। जस जस कदम आगे बढ़े उनकी आँख से लोर मोती बन टपक जाये। पीछे पीछे पूरा जवार के अदमी रहलें, लेकिन केहू के हिम्मत ना होत रहे कि दाननाथ के समझावे भा उनका के सहानभूति देव।\nदाननाथ के कदम अपना घर की ओर जाये से मना करे तबो ऊ चलत जास आ उनका भीतरी घुमड़त सवाल उनका के बीतल समय में घिसरावत ले के चल गइल।\nदाननाथ नाहीं कवनो मंत्री रहलें, ना ज़मीदार, ना कवनो बड़ अधिकारी। तबो अपना आप में बहुत कुछ रहलें। अस्सी बरिस के पुरनियाँ लेकिन बूढउती तनको ना रहे उनका चेहरा मोहरा पर।छव फुट के जवान अपना जवानी में ऊ पहलवान भी रह चुकल रहलें। अपना गाँव के नाँव के झंडा पूरा जिला में फहरा चुकल रहलें। अइसन साइद केहू होइ जे दाननाथ ठाकुर पहलवान के ना जानत होई। उनका समय के केहू अइसन पहलवान ना रहे जे उनकरा से जोड़ ना अजमइले रहे आ पछाड़ ना खइले होखे ।अस्सी साल के होके भी ऊ तनको झुकल भा अब्बर ना रहलें।जब माथ पर बड़का गमछा के मुरेठा आ उजर धोती कुर्ता पहिन मोंछ के ताव देत निकलस त सब केहू एक बार जरूर देखे आ सलाम करे।\nएगो इहे ले बात ना रहे। अगर केहू दुखी बा त ओकर दुख के आपन दुख समझस आ दोसरा के समस्या के आपन समस्या समझके निदान करस।बड़ त बड़ उनका गाँव के बच्चा सब भी उनकर बहुत इज्जत करसन आ उनका के पहलवान काका कह के बोलावसन।\nदाननाथ ठाकुर मध्यम वर्ग के ठाकुर रहलें।पूरा बीस बीघा जमीन रहे,उहे उनकर पूरा जिनगी के कमाई । सब कुछ ऊ अपना पुरुसार्थ से कइले रहलें।उनका बस एगो लइका रहे।जवना के बहुत लाड़ दुलार से पालन पोसन भइल। अपना आप खातिर जवन ना कइले तवन उ अपना लड़िका खातिर करस।\nउनकर लड़िका जब पांच बरिस के रहे तबे उनका जीवनसंगिनी के देहांत हो गइल।लेकिन दाननाथ दोसर बियाह ना कइलें कि हमरा लड़िका के दोसरकी माई मानी कि ना मानी? गाँव के केहू कहे कि अरे “पहलवान जी रउवा दोसर मेहरी ले आईं। लड़िका के साथे साथे आपोके सेवा करी।”त दाननाथ एकदम से मना कर देस”अरे हम बानी नू अपना परेम खातिर। हमरा से अच्छा एकरा के करी? हमी एकर माई आ बाबू बानी।”\nदाननाथ अपना लड़िका के नाम बहुत परेम से परेम रखलें। परेम बचपन से ही लाड़ दुलार में पलल अउर अपना हर ख्वाइस के पूरा होत पइलस। जब अगल बगल के केहू दाननाथ के समझावे त दाननाथ ओकरा के ऐके बात कहस”अरे अभी परेम छोट बा, बड़ होई त सब समझ जाई।\nपहलवानी के समय में दाननाथ कहीं पहलवानी जीतल रहलें।उनका पुरस्कार के रूप में दूनाली बंदूक मिलल रहे। हप्ता में एक बार ऊ अपना बंदूक के साफ करस आ एगो फाइरिंग के टेस्ट लेस।जब परेम थोड़ा बड़ भइल त दाननाथ ओकरा के बंदूख चलावला से लेके पहलवानी के पूरा दाव सीखा देले ।परेम के पालन पोसन ला दूगो भईं रखलें । जवन पुरहिया रहली सन साल में एगो ना एगो लागत रहे।परेम के चेहरा मोहरा देह के बनावट कद के तरकस एकदम दाननाथ के रहे। जब दाननाथ परेम के देखस त उनुके छाती अउर चाकर हो जाये।\nदाननाथ के परेम,परेम खातिर एतना बढ़त चल गइल कि दाननाथ के आँख पर अपना लड़िका खातिर धृतराष्ट्र खानी पट्टी बँध गइल। परेम अपना संस्कार, अपना व्यक्तित्व के राह से अतना दूर हटि गइलें कि ऊ खुद के अब नबाब समझे लगलें।\nसमय के साथ साथ सब कुछ बदलल। दाननाथ के पास अब बहुत कुछ हो गइल रहे।अब ऊ एगो नवकर्मिया में जानल जास। लेकिन परेम अपना जवानी के मद में मस्त अपना सब ज़िमेदारी से अनजान सब अवगुन के आगर होत चल गइलें ।\nअभी भी पूरा गृहस्थी के भार दाननाथ के ही कान्हा पर रहे। अब दाननाथ परेम के केतनो समझावस लेकिन परेम अपना आगे उनका बात के ना चले देव। एक कान से सुन के दोसर कान से निकाल देव।\nचारु ओर से अब परेम के नाव के शिकाइत आवे लागल। लेकिन दाननाथ के अपना परेम पर अनघा भरोसा रहे। आ ई भरोसा के नजाइज फायदा परेम बहुत उठावस । एक तरफ परेम के मनमानी रहे त दोसर तरफ दाननाथ के अदब इज्जत।जवन पूरा गाँव जवार करे।\nदाननाथ के पास शिकायत के तादात बढे लागल। दाननाथ के ऐके गो उपाय बुझाइल ऊ परेम के बियाह कर देले।अब घर में चहल पहल हो गइल। घर में के पूरा जिम्मेवदारी बसुधा के हाथ में आ गइल।बसुधा ई घर परिवार ला नया रहली।\nबसुधा के रंग गेहूवा, बदन छरहरा बड़ बड़ आँख आ कमर कमानी जस रहे। जे एक बार बसुधा के देखे ऊ सोचे कि एक बार अउर देख लेतीं। बसुधा सुघर के साथ साथ बहुत तेज चतुर आ संस्कारी रहे। उनकरा आपन ज़िमेदारी के पूरा परख रहे।\nबियाह कर के आवत कहीं कि कुछे दिन में घर के बहुत बेवस्थित कइ देलस। सब कुछ के समय बन्हा गइल। सब जगह बसुधा के बड़ाई होखे लागल। गांव के कुल्हिये मेहरारुन के जबान पर ऐके नाव रहे। दाननाथ के पतोहू बहुत नेक बिया। जे भी जाव ओकरा पास ऊ ओकर अदब बहुत सलिका से करेले। अरे ऊ एकदम गाय बिया, गाय। ओइसन पतोह हमरा मिल जाइत त हम हरिद्वार जाके गंगा नहा लेतीं।\nबियाह के बहुत दिन गुजर गइल, लेकिन परेम में तनको बदलाव ना रहे। ऊ पहिले से ज्यादा अउर हाथ से बेहाथ होखत जास। उनकर ई रवइया से बसुधा के बहुत दुख होखे लेकिन ऊ अपन दुख केहू से ना कहे। केतना बार परेम के साथ बसुधा के झड़प हो गइल।\nएक दिन देर रात परेम चुवाठी मार के घरे लड़खडात अइलें। उनका जुबान से कवनो शब्द पूरा ना निकले, शब्द निकले से पहिले आपन दम तोड़ देव।चाहे जवन कहस ऊ पूरा ना होखे।बसुधा उनका के ध के कमरा में ले गइली। उनकर कपड़ा बदल के बिस्तर पर सुता देली आ अपना भाग्य के दोस देके रोवे लगली।\nजीवन चक्र में केहू अइसन होई जे अपना मन मुताबिक आपन काम भा जीवन जिअत होई। अगर जीवन पुरहर, सुघर होइत त केहू रंक ना रहित। अब ई बसुधा के भाग्य रहे या होनी, ई कहल मुश्किल बा । जवन होखे के रहे ऊ हो चुकल, अब आगे देखल जरूरी रहे।\nबसुधा आपन पूरा अथाह प्रयास कर लेली लेकिन परेम पे तनकियो असर ना भइल। अब बसुधा परेम से दूरी बनावे लगली आ दुनु बेकत में खटपट चले लागल।ई बात के खबर अभी तक दाननाथ के ना रहे। तब तक बसुधा भी पेट से हो गइल रहली।\nपरेम के घर परिवार बस एगो ठहराव रहे। रात के रेन बसेरा, देर रात घरे आवास आ होत फजीरे अपना अइयास संघतियन के साथ निकल जास। बसुधा के ऊ आपन काम के बस्तु बराबर समझस।लेकिन बसुधा जब से उनकर रवैया से अवगत भइली तब से दूरी बन गइल आ अब त ऊ पेट से रहे।\nपरेम के संसर्ग बहुत गलत लोग से हो गइल रहे। अब दाननाथ भी धीरे धीरे समझ लेले रहलें कि परेम गलत राह पर चल गइल बा।ऊ परेम के बियाह ओकर जिम्मेदारी बढ़ावे खातिर कइले रहलें। ताकि परेम आपन जिम्मेदारी समझी आ सुमार्ग पर आ जाई आ सब कुछ ठीक हो जाई।\nपरेम के करनामा अब अखबार में छपे लागल अब परेम पहिले वाला परेम ना रहलें। ऊ अब लूट, चोरी, छिनैती, डकैती, बहुत कुछ रहे जवन गिरोह में ऊ सामिल हो गइल रहलें। देर सबेर कबो कबो उनकर गिरोह के बसेरा अब उनका घरे होखे लागल। ई बात उनका बाबू जी के पता ना रहे।\nगांव,जवार, पूरा जिला अब परेम के नाम से डेरात रहे। केहू अब सिकाइत ना करे जाव दाननाथ के लगे। सरकार परेम के माथ पर इनाम भी रखले रहे। लेकिन परेम के डर अइसन समाइल रहे सब के देह में, कि सब केहू नाम तक ना लेव।\nपरेम आ उनकर गिरोह के लोग लूट के साथ साथ अब्बर के बहू बेटी के आबरू लूट लेव लोग।\nअब फागुन चढ़े वाला रहे।चहूँ ओर फागुन अपन रंग बिखेरत रहे।सब कोई होरी के तैयारी में लागल । लेकिन बसुधा के मन के रंग कहीं अउर हेराइल रहे। उ अपना आप में हेराइल रहली कि दाननाथ अंगना में आके खोखलें। बसुधा के धेयान भंग हो गइल। ऊ हड़बड़ा के उठली, अपना माथ पर लूगा सरिहा के कहली-“अरे बाबूजी का बात बा, कुछो चाही का?”\nदाननाथ अपना अंदर गम्भीर साँस खींच के कहलें- ”बेटी हमरा कुछो ना चाहीं, हम बस तहरा से कुछ कहे अइनीं हँ। हम तहरा के परेम के बारे में पहिले ना बतइनीं । हमरा विस्वास रहे ऊ परिवारिक सुख पाके आपन सही राह पकड़ ली। लेकिन हमार सोच गलत साबित भइल। हम तोहार गुनेहगार बानीं, माफ कर दिहअ।”\nएतना कह के दाननाथ आपन दुनू हाथ बसुधा के सामने जोड़ दिहलें। बसुधा दउड़ के दाननाथ के गोड़ पकड़ लेली अउर लोर के धार फूट परल।रोअत रोअत ऊ कहली- ” ना बाबूजी ना, ई पाप हमरा पर जिन चढ़ाईं। ई हमर पिछला जनम के पाप ह जवन ए जनम में पूरा होता।आप हमरा सामने हाथ मत जोड़ीं, ना त हम ई भार ना सह पाइंम।हमरा के आशीर्वाद दीं कि हम अपना आवेवाला के ऐजा से कहीं दूर ले जाके पालन पोषण करीं। हम ई नवजीवन के उनका परछाई के छाया तक ना पड़े दीं।””\nदाननाथ बसुधा के उठा के लोर पोछत कहलें-”ठीक बा बेटी। जब तहार इहे इक्षा बा त हम तहरा के ना रोकम। हमके ई मौका देके बहुत उपकार कइलू। हम तहरा के काल इस्टेसन पर छोडवा देम।तू जहाँ जाए के चाहत बारु ओजा चल जइहs। लेकिन हँ, ए बूढ़के खबर करत रहिया कि हमरा अपना कुलदीपक के पता लागत रही।एतना कहके दाननाथ दुअरा चल गइलें।\nबसुधा इहे उधेड़ बुन में रहले रह गइली कि उनकर ई फैसला सही बा कि गलत। का ऊ अपना आपसे हार चुकल रहली भा ऊ परेम के दुराचार से।इहे सोचत में पता ना चलल कि कब साझलवका हो गइल आ घर में दिया बारे के बेरा।\nहर दिन से अलग आज ई साँझ लागत रहे। बसुधा रह रह के सहम जास,उनका लागे कि केहू उनका के जबरन पकड़त बा, कहीं खींचत बा। साँझ के दिया जरल, अँजोर भइल।खाना के तैयारी में बसुधा लाग गइली।अभी बसुधा चार माह के पेट से रहली।\nरोज के समय पर बसुधा खाना बना के तैयार कर देली आ दाननाथ के खियाके अपने खा लेली। सब कोई सुते ला अपना अपना कमरा में चल गइल। बसुधा भी अपना कमरा में जाके डिबिया के अचरा से बुता देली आ पलंग पर लेट गइली। अब चारु ओर सन्नाटा के पहर शुरू भइल। हर केहू अपना अपना घर में बन्द बा।\nअचानक बसुधा के कुछ आवाज सुनाई देलस, ऊ भौचका सा उठ बइठली आ डिबरी के दियासलाई से जला देली। डिबरी हाथ में लेके जब ऊ आंगन में अइली त सामने परेम आ उनकर गिरोह के दुगो आदमी साथ में खड़ा रहे। आंगन में डिबरी के प्रकाश पूरा आंगन के अपना सीतल परकास से भर देलस। बसुधा परेम से बोलली-” आज ई रस्ता कइसे इयाद आ गइल ह। बोलीं, आपके हम का सेवा कर सकत बानीं?”\nपरेम अपना मुँह पर लपेटल करिया कपड़ा हटा के कहलें-” अरे कम से कम आज त कटाछ ना बोलs साथ में कुछ साथी बारे।ई राह से गुजरत रहीं त सोचनीं मिलत चलीं त आ गइनीं आ तू ताना मारत बारू।”\nबसुधा अपना बात में थोड़ा भाउकता लिया के कहली-” जब एतने लाज बा त ई काम, ई गिरोह छोड़ काहे नइखीं देत? ऐसे का आपके चाहे आपके बाबू जी के नाव ऊँच होता। बाबू जी कवना दौर से गुजरत बानीं, ई रउवा पता बा?””\nअपना कमरबन्द से एगो बिलाइती ठर्रा निकाल के दू घूँट से गला के तर कइला के बाद परेम बसुधा के पास जाके कहलें-“” तहरा मालूम बा ई अइसन राह ह जवना पर पीछे हटे ला कवनो राहे नइखे। ई खाली आगे जाला पीछे अइला पर यमराज खड़ा रहेलें। जवन की सीधे ऊपर ले जइहें।”परेम फिर दू घूँट मारत बा,तब बोलत बा।”ई कुल बात छोड़अ, हमनी खातिर कुछ खाये के बना द, तब तक हनी बइठत बानीं जा।अच्छा ह तनी कुछ तियना भा नमकीन देदs ना तब तक गला तर कर लीं जा।”\nबसुधा अपना पल्लू से आपन नाक दाब के बोलल-“ठीक बा ठीक बा, हम नमकीन देत बानीं, आप बइठीं। आपके सामने साँस नइखे लेहल जात। हम कुछ खाये के बना देम आप लोग खा के जाएम।\nबसुधा नमकीन लावे अंदर चल गइल। आंगन के बीचों बीच परेम अपना गिरोह के दुनू आदमी के साथ बइठ के मदिरा सेवन करे लागल।जब बसुधा नमकीन ला के देली त परेम के एगो साथी बसुधा के हाथ पकड़ लेलस। आ अपना तरफ खींच के कहलस।”ऐ नयन कटारी अपना हाथ से दू घूँट पिया देतू।त ई रात हमरा ला अमर रात हो जाइत।तोहर ई चंचल नयन के वार हमरा करेज में बहुत पहिले से लाग चुकल बा।आज अपना हाथ से तू हमर मरहमपट्टी कर द।”\nजब बसुधा के हाथ परेम के साथी पकड़लस। त बसुधा के ठकुवा लाग गइल। ऊ निशब्द चेहरा पर भय के पसीना।शरीर में एगो अजीब सा कम्पन होत रहे।फिर भी बसुधा हिम्मत जुटा के बोलल- “अरे तोहर ई मजाल जे तू हमर हाथ पकड़ लेले।” परेम के धिधकार के कहलस-“वाह रे वाह, तहरा सामने तोहर मेहरी से केहू बदसलूकी करत बा आ तू अपना मदिरा पान में मस्त बारअ। तहरा नीयन कुलकलंक के सुहागिन कहइला से अच्छा बा कि हम मुसमाति कहइतीं।”\nपरेम ई शबद सुनके सह ना पावल जोड़ के एगो तमाचा बसुधा के गाल पर जड़ देलस आ बिदेशी हलब के दू घूँट अपना गला के नीचे उतार के कहलस-“का कहत बारे तू? अरे तोर हर दिन के काँव- काँव? हमर माई बनल चाहत बारू? जवन कहबू हम ऊ ना करब? जब अपना बाप के हम ना सुनीं त ते कवन हइस? अरे तनी हमरा साथी के मनोरंजन कर देबे त तोर का घट जाइ? ओकर नजर में हमर इज्जत अउर बढ़ जाई।चुप चाप ऊ जवन कहे, कर ना त आज तोर रोज के काँव काँव कइल छोड़ा देम।” बसुधा के जबान पर कवनो शबद ना रहे। अब खाली आँख आपन जोड़ अजमावत रहे उहो, अपना अनमोल मोती से।\nदाननाथ बाहर के दलान में सुतल रहलें। सोर गुल सुनके उनकर आँख खुल गइल रहे। ऊ आपन दूनाली लेके बाहर के दरवाजा पर कबे से ई सब कांड के देखत अउर सुनत रहलें। अब उनका केहू के प्रमाण के जरूरत ना रहे।अब गवाह उहे रहलें आ जज उहे।बंदूख तान के खड़ा हो गइलें आ परेम से कहलें- “परेम, खबरदार तू अपना साथी से बोल कि ऊ हमरा पतोहू के हाथ छोड़े।ना त ठीक ना होई।”\nअचके में दाननाथ के अपना सामने खड़ा देख परेम के कटले देही में खून ना रहे।उनका मुँह से एक शब्द ना निकलल।उनका दूसरा साथी परेम के हिम्मत बढ़इलस।”अरे परेम, आज बुढ़ऊ के मार दे रोज रोज के झंझट तोहर छूट जाइ,आ तू आजाद हो जइब।”\nजब परेम अपना साथी के साथ घर में दाखिल भइल त सामने के दरवाजा खुलल ही छोड़ देले रहे।एहीसे दाननाथ के आवे के हरकत ऊ सब के ना मिल पावल।आज दाननाथ के सामने पूरा सचाई आपन आँख खोल के खाड़ रहे।\nपरेम अपना साथी के हिम्मत पाके उठ खड़ा भइल आ अपना साथी से कहलस-” तू सही कहत बारे। आज ई दुनू के खेल खतम कर देत बानीं कि केहू रोके टोके वाला ना रही।आउ ते हमर हाथ बटाव तब देखत बानीं ई हमर बाबू हमरा पर कइसे तमंचा चलावत बाड़ें?”\nदाननाथ परेम के फिर सावधान कइलें, लेकिन परेम ना मानल आ परेम के दुसरका साथी बहुत तेजी से दाननाथ की ओर बढ़ल। दाननाथ के कब अंगूरी घोड़ा पर दबल ऊ ना समझ पवलें।ठाँय-ठाँय के दू बार आवाज उठल आ सब जगह गहिरा सन्नाटा छा गइल।परेम के पहिला साथी बसुधा के हाथ छोड़ बेसुध होके भाग निकलल।\nअब रात जवान हो गइल रहे। चारो तरफ के अन्हार दाननाथ के घूर के देखे। झिंगुरन के आवाज़ में संखनाद होखे लागल।गाँव में सब के दू बार ठाँय ठाँय के आवाज़ से नीन्द टूट गइल। सब केहू आपन आपन लालटेन लेके आवाज के ओर भागल। जब सब केहू दाननाथ के आंगन में आइल त कुछ कहे जोग ना रहे।\nबाबूजी ई लीं गमछा, धोती।आपन धोती बदल ली ना त तबियत खराब हो जाई। अचानक ई आवाज दाननाथ के कान में पड़ल।त उनकर चेतना लउटल आ ऊ अपना आपके दुआर पर बसुधा के सामने पवलें। आज बसुधा के चेहरा पर गर्व के चमक रहे।मांग सुन रहे लेकिन ओकर मुख चमकत रहे। दाननाथ ई देख के मन ही मन खुश भइलन आ जब पीछे मुरले त पूरा गाँव जवार उनकर जय जयकार करत लउकल ।।\nविवेक सिंह, पंजवार, सिवान\nध्यान दीं : इ भोजपुरी कहानी पाहिले सिरिजन तिमाही भोजपुरी ई-पत्रिका के तीसरका अंक में प्रकाशित हो चुकल बा\nविवेक सिंह जी के लिखल अउरी रचना पढ़े खातिर क्लिक करि\nभोजपुरी कहानी परेम-दान\nविवेक सिंह जी\nपिछला लेखसिरिजन तिमाही भोजपुरी ई-पत्रिका के तीसरका अंक रउआ सोझा बा\nअगिला लेखअमरेन्द्र जी के लिखल एगो व्यंग कम्पूटर आ पलिवार\nछरहरा, हल्के और पतले बदन या शरीर वाला\nविदेश, दूसरा देश\nमैं अपनी सीमाएं बढ़ाना चाहता हूँ : प्रियेश सिन्हा\nनिरहुआ हिन्दुस्तानी2को मिली अच्छी ओपनिंग\nनिधि झा की अग्निसाक्षी


Bhojpuri: चाह पिआईं अउर चाह बढ़ाईं, पढ़ीं चाय के गुणगान – सच्चा दोस्त न्यूज़\nBhojpuri: चाह पिआईं अउर चाह बढ़ाईं, पढ़ीं चाय के गुणगान\nचाय के भोजपुरी में चाह कहल जाला. चाह माने इच्छा, कामना, ख्वाहिश, तमन्ना. कहे के मतलब ई कि चाह पिअला से चाह लागेला,मन-मिज़ाज तरोताजा रहेला, थकइनी खतम होला आ किछु बेहतर करेके चाह जागेला. कतहीं मन के बात चाह का संगें कहल-सुनल जाला, त कतहीं चाह पर चरचा देखि-सुनिके किसिम-किसिम के विचार आंतर में हुलास-उछाह आउर उदबेग जगावेला. का चाह पिअला से तिसरकी आंखि खुलि जाले? डुमरांव (बिहार) के हिन्दी-भोजपुरी के हास-व्यंग के नामी कवि दावा के साथ कहत रहलन कि चाह पिअला से आंखि के रोशनी बढ़ि जाला. फेरु त मुगलेसराय से डुमरांव लउके लागेला. उन्हुकर साफ कहनाम रहे-\nपीने से चाय आंख की\nबढ़ती है रोशनी,\nडुमरांव नज़र आता हैमुगलसराय से!\nकोरोलकाल के हाल ई बा कि गरम पेय के डंका बाजत बा आ ठंढा पेय चोर नियर मुंह लुकववले फिरत बा. सभ केहू काढ़ा पी रहल बा, गरमागरम बाफ ले रहल बा आ चाह पी-पी के भीतर-बहरी से गरमी हासिल करत बा. चाह आजुकाल्ह जिनिगी खातिर संजीवनी हो गइल बा. केहू दूध के चाह पिअत बा,त केहू बिना दूध के. नींबू के चाह के बाजार गरम बा. अदरख के कड़कदार चाह के त का कहे के! ई सउंसे कोरोनाकाल चाहमय हो गइल बा.\nपहिले लरिकन के चाह पिए से दूर राखल जात रहे. ओह घरी दूध सभसे सेसर एक नंबर के पेय रहे. बाकिर अब त लरिकन के कतनो चॉकलेट-बिस्कुट-दूध देके पोल्हावल चाहीं, बाकिर ऊ उछड़ि-उछड़ि के तब ले छरनात रही, जब ले चाह के कप ओकनी के ना थम्हावल जाई. एह निसा का सोझा मए निसा फेल बाड़न स. एह दिसाईं पुन्नश्लोक जगन्नाथ जी के एगो शे’र तनी-मनी फेर-बदल करत उहां से माफी मांगत उद्धृत कइल चाहबि-\nचाह पिए के जनमे से लागल लकम,\nअब का छूटी,निसा ई पुराना भइल.\nपहिले भोजपुरिया इलाका के मशहूर पेय रहे शरबत. ओकरा के रस कहल जात रहे. हरेक पर-परोजन में खातिरदारी खातिर शरबत अहम भूमिका निबाहत रहे. बाल्टी के पानी में गूर आउर दही घोरीं. फेरु त मीठरस शरबत तय्यार! चाहे अंगना में माड़ो गड़ात होखे, दुआर प बरिअतिहन के पानी पिआवल जात होखे, तिलक का दिने तिलकहरुन के आवभगत होत होखे भा दोसरा कवनो मोका प मेहमानन के स्वागत-सत्कार होत होखे-शरबत के मिठास नेह-नाता के रसमाधुरी में चार चान लगावत रहे.\nबाकिर जब से चाह पिए-पिआवे के चलन शुरू भइल, एकरा आगा शरबती मिठास फीका परत गइल. फेरु त ई स्थिति आ गइल कि भलहीं लाख मिठाई-फल-नमकीन से अतिथि के सत्कार करीं, बाकिर अगर आखिर में चाह ना पिअवनीं,त सभ कइल-धइल माटी में मिलि जाई आ पिछड़ल के उपाधि से नवाजल जाई. एह से देश के कवनो कोना-अंतरा में चलि जाईं, चाह के दोकान खातिरदारी में हाजिर रही. भरुकावाली कुल्हड़ के चाह के त कहहीं के का! माटी के सोन्ह गमक का संगें चाह के चुस्की लेबे के मजे किछु अउर होला, जवना के सवाद के बखान गूंग के गूर-अस ना कइल जा सके. बंगाल में बेगर दूध के चाह मने भावेला, त पंजाब में दूधवाली भरल गिलास के चाह. पसन आपन-आपन, खयाल आपन-आपन! ‘जिधर देखता हूं, उधर तू ही तू है, न तेरी-सी रंगत, न तेरी-सी बू है!’\nआजुकाल्ह भितरिया ताकत खातिर ‘ग्रीन टी’ के चलन खूब बढ़ल बा. सभसे पहिले चीन के लोग ओह ग्रीन टी के महातम बतावल. अमेरिका सहित पच्छिमी देश ब्लैक टी के उम्दा चाह मानेला. तकरीबन चार हजार साल पहिले चीन में चाह के खोज अचानके भइल रहे. दरअसल भइल ई कि चीन के राजा शिन नोंग थाकल-हारल जंगल में सुस्तात रहलन. बगल में पानी खउलत रहे. तलहीं जंगल के किछु पतई ओह खउलत पानी में गिरल आ पानी के रंग लाल होखे लागल. राजा जब ऊ पानी पिअलन,त ओकर सवाद बहुत बढ़िया लागल आ देखते-देखत उन्हुकर थकइनी दूर हो गइल. शिन नोंग पतई तूरिके महल में ले अइलन आ एह तरी चार हजार साल पहिले ओह जादुई पतई चाह के खोज भइल.\nबाकिर अपना देश में एकर पइसार सन् 1823 में भइल, जवना घरी आपन मुलुक अंगरेजन के गुलाम रहे आ अंगरेजे गांवागाईं आके मुफुते में चाह पिआवत आ एकर पतई बांटत लत लगवलन स. ऊ एकरा के राष्ट्रीय पेय घोषित कइलन स.\nचाह के पहिला पउधा आसाम में मणिराम दीवान लगवले रहलन,जे देश के आजादी के सेनानी रहलन आ 1857के संग्राम में उन्हुका के फांसी प चढ़ा दिहल गइल रहे. ओइसे त आसाम आ दार्जिलिंग के चाह सउंसे दुनिया में मशहूर बा,बाकिर सभसे महंग आ दुनिया में सर्वश्रेष्ठ उत्तराखंड के आर्थोडाक चाह के मानल जाला. ऊ चाह एगो सैलानी बिशप हेलर 1824में जब कुमाऊं में गइलन, त उहां के जंगल में खरपताई नियर पसरल देखलन. उहां के जलवायु चाह के खेती खातिर उपयुक्त लागल रहे. वनस्पति विज्ञानी डॉ रायले के सुझाव पर गवर्नर जनरल लाॅर्ड विलियम बैटिंग पहाड़ी क्षेत्र में चाह के उद्योग शुरू करेके निरनय लेले रहलन.सन्1835में कोलकात्ता से चाह के दू हजार पउधा मंगावल गइल आ कुमाऊं आउर गढ़वाल के एगारह हजार एकड़ में तिरिसठ बगानन में चाह के उन्नत खेती होखे लागल रहे. उहां के सर्वोत्तम आर्थोडाक चाह के अतना प्रसिद्धि मिलल कि अमेरिका, नीदरलैंड, कोरिया वगैरह देशन में दस हजार रोपया किलो के हिसाब से डेढ़ लाख किलो चाह के निर्यात होखे लागल. आर्थोडाक चाह के खूबी ओकर अनूठा सवाद त बड़ले बा, ई धूम्रपान के निसा से निजात दिअवा देले आ एही से एकर खेती रानीखेत,भीमताल,दूनागिरी,बेरीनाग, भवाली में होला.\nखाली दार्जिलिंग आ आसामे में ना,हिमाचल, बिहार, सिक्किम, मणिपुर, मिजोरम, अरुणाचल प्रदेश, नागालैण्ड, मेघालयो में चाह के खेती औद्योगिक पैमाना प हो रहल बा.\nचाह के सउंसे संसार में शोहरत अकारन नइखे भइल. एकरा में कई गो गुन समाहित बा. कोरोना के दुनियावी महामारिए में ना,ई तमाम संक्रामक रोगन से लड़ेके ताकत देला. एकरा नियमित सेवन से औरतन के गर्भाशय कैंसर के खतरा कम हो जाला.\nई तनाव दूर कऽके तन-मन में ताजगी भरि देला. बेगर चीनी के चाह चिनिया रोगियन (डाइबिटीज) खातिर लाभदायी होला. दिल के बेमारियो में ई हिफाजत करेला.आस्टियोपेरेसिस रोगो से ई मुकुती दियवावेला.\nआजु सभसे सस्ता आ सभसे कारगर बा चाह. लोगन के दिल के एक-दोसरा से जोड़े में एकर भूमिका सरबविदित बा. तबे नू आजुकाल्ह चाहे पर चरचा चर्चित हो जात बा आ मन के बात के इजहार लोग चाहे पिअत-पिआवत कऽ देत बा. आईं, रउओं अपना आंतर के चाह बताईं, चाह पिआईं आ चाह बढ़ाईं, काहें कि जहवां चाह बा,उहंवें नू राह बा आ हरेक राह-बाट पर चाहे-चाह बा. (भगवती प्रसाद द्विवेदी वरिष्ठ साहित्यकार हैं. यह उनके निजी विचार हैं.)\nTagged in Amazing Tea, Bhojpuri, Bhojpuri news, Dumraon news, Importance of Tea, Mughalsarai, Special Tea, Story of Tea\nPrevदुनिया की सबसे बड़ी गुप्त सेना बनाकर अमेरिका ने दिया कई नापाक ऑपरेशन को अंजाम, जानें इसके बारे में सबकुछ\nNextBhojpuri: लोहिया जी के नाराजगी के बाद भी बी पी मंडल मंत्री बनल रहले, लेकिन…


प्रयोगकर्ता वार्ता:गौतम कुमार सुमन - विकिपीडिया\nप्रयोगकर्ता वार्ता:गौतम कुमार सुमन\nWelcome! गौतम कुमार सुमन\nस्वागतम्! नमस्कार गौतम कुमार सुमन जी, भोजपुरी विकिपीडिया पर राउर बहुत स्वागत बा!\nगौतम कुमार सुमन जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 18,418 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n--सरोज(Saroj) (कुरा गर्ने) १६:५८, ७ नवम्बर २०१४ (UTC)\n"https://bh.wikipedia.org/w/index.php?title=प्रयोगकर्ता_वार्ता:गौतम_कुमार_सुमन&oldid=626323" से लिहल गइल\nएह पन्ना पर आखिरी बेर संपादन 24 सितंबर 2018 के 05:52 बजे भइल रहल।


Bhojpuri speaking voters are privileged to vote for Lal Bahadur Shashtri chandrashekhar and Narendra Modi all three prime ministers , भोजपुरी में पढ़िए : खांटी माटी के तीन परधानमंतरी अइसन जिनकर भौकाल से पस्त हो गइल पाकिस्तान\nभोजपुरी के इलाका से भइल तीनों प्रधानमंत्री भोजपुरी के शान में बढ़ोत्तरी कइले बा लो.\nभोजपुरी के माटी में बड़ा ताकत बा. येह इलाका के दू जना नेता प्रधानमंत्री भइल लो. मोदी जी भी गंगा किनारे आ के सबका ले बड़की कुर्सी तक पहुंचने. भोजपुरी इलाका के लाल बहादुर शास्त्री अउर चंद्रशेखर के भी लोहा सब लोग मानले बा.\nLast Updated: September 7, 2020, 3:29 PM IST\nयूपीएसी क्रेक कइला के बाद प्रोबेशन में पहिला पोस्टिंग बनारस भइल. रहे खातिर त सरकारी कोआटर मिल गइल रहे, लेकिन उहां मन तनिको ना लागे. माई के रोज फोन प फोन आवे कि बबुआ दिकत हो ता त मामा किहां मड़ुआडीह चल जा. मन सोच विचार में परलs रहे कि एक दिन मामा खुदही आ गइले डेरा प. परनाम पाती भइल त मामा तनी ठिठोली कइले. कहले, का हो दया बड़का हाकिम बन गइल बाड़s, इहां दस दिन से परल बाड़s आ एगो फोनो ना कइलs हs ! फेरू हंस के कहले, उठवs अटैची अ चल ममहर के मड़ई में. हमरो हंसी छूट गइल. मामा कार रोकले त आलिशान मकान के गेट पर चमचमात लिखलs लऊकल- विभूति शंकर पांडेय, प्रोफेसर, अंग्रेजी विभाग, बनारस हिंदू विश्वविद्यालय. हमरो ठिठोली के मन भइल. कहनी, का ममा अगर ईहे मड़ई हs तs बाबा बिसनाथ सबके देस अइसने मड़ई.\nभोजपुरिया माटी के प्रधानमंतरी\nमामी के गोड़ लागs के नहाये चल गइनी. मामा कहले, जल्दी तैयार हो जा, आज साथे बईठ के मोदी जी के मन की बात सुने के. तब हमरो इयाद आइल कि अरे आज तs एतवार हs. मामा के साथ बैठकी जमलs. मन की बात खत्म भइल तो मामा कहले, मोदी जी भले गुजराती हवें लेकिन ऊ परधानमंत्री बनले भोजपुरिया इलाका में आ के. मोदी जी कहबो करेले कि हम बनारस के कर्जा कबो ना सधा पाइब. भोजपुरी के नाम सुनते तनी हमरो जोश आ गइल. कहनी, ममा भोजपुरिया पानी के रवानी बहुते तेज हs. ई माटी से दू लाल त अइसन पैदा भइले जे भारत के परधानमंतरी बनले.\nअब त मोदियो जी में भोजपुरिये माटी के महक बा. ई तीनों जना में एगो खास बात ई बा कि इनका भौकाल से पाकिस्तान तीन बेर पस्त भइल. मोगलसराय के शास्त्री जी 1965 में पाकिस्तान के हरवले. बलिया के चंद्रशेखर जी 1991 में पाकिस्तान के परधानमंतरी नवाज शरीफ के एकबग्गे फोन प हड़कवले त आतंकियन के झुरझुरी छूट गइल. बनारस के मोदी जी बालाकोट से पाकिस्तान में अइसन बबाल मचवले कि दुनिया देखलस कि भारत कवन चीज हs. अइसे भोजपुरिया समाज के लालूओ जी एक बेर संसद में कहले रहन कि हां ! हमहूं बनल चाहs तानी प्रधानमंतरी . लालूजी जी देवगौड़ा जी अउर गुजराल जी के त परधानमंतरी बनवले लेकिन अपने ना बन पइले.\nभारत के लाल रहन लालबहादुर\nमामा भोजपुरिया माटी के बखान करे लगले. लाल बहादुर शास्त्री जी के जनम मोगलसराय में भइल रहे. उनकर बाबूजी ओहिजा सरकारी ईस्कूल में मास्टर रहीं. उनकर आगा के पढ़ाई बनारस के हरिसचंदर हाई ईस्कूल अ काशी विद्यापीठ में भइल रहे. उनकर नाम पहिले लालबहादुर वर्मा रहे. लेकिन संस्कृत से बीए कइला प उनका शास्त्री के उपाधि मिलल. एकरा बाद ऊ लाल बहादुर शास्त्री लिखे लगले. मई 1964 में जब जवाहर लाल नेहरू गुजर गइले त शास्त्री जी परधानमंतरी भइले. उनका कुर्सी प बइठला के एक्के साल बाद सुखाड़ से देश में भुखमरी हो गइल. अनाज के दाना मोहाल हो गइल. तब शास्त्री सोचले कि अनाज बचावे के खातिर एक सांझ के भोजन छोड़ दिहल जाए. लेकिन दोसरा के सिखावे से पहिले ऊ आपन घर में ई बात के साधलs चाहत रहन. एक दिन ऊ घर में फरमान सुना देहले कि आज सांझ के भोजन ना बनी. उनकर तीनों लइका ओह रात उपासे रह गइल लोग.\nअगिला दिन शास्त्री जी देश भर के लोगन से निहोरा कइले कि रउआ सभे हफ्ता में अगर एक दिन भोजन छोड़ देब तs हजारों मन अनाज बांच जाई. तब भूख से बेयाकुल लोग के कुछुओ तs राहत मिली. शास्त्री जी के कहला के अइसन असर भइल कि गांव के गांव लोग हफ्ता में एक दिन भोजन छोड़ दिहले. एतने ना शास्त्री जी परधानमंतरी आवास के परती जमीन के अपनही हर बैल लेके जोते लगले. एकर फोटो सब अखबार में छपल. ऊ देश भर के लोगन से कहल चाहतs रहन कि एको ईंच जमीन बेकार न रहे के चाहीं. कुछओ न त सागे सबजी उपजावे के चाहीं. ओही साल भारत के पकिस्तान से लड़ाईओ लाग गइल. शास्त्री जी मीठ बोले वाल रहन लेकिन करेजा से बहुत बरियार रहन. पांच महीना लड़ाई चललs. भारत पाकिस्तान के हरा देहलस. ओही घरी शास्त्री जी नारा दिहले, जय जवान- जय किसान.\nजब नवाज शरीफ के हड़कवले चंद्रशेखर जी\nबतकही अभी चलते रहे कि मामी आ गइली. कहली, मामा-भगीना कौना गप में मगन बाड़s? तब मामा, मामी के ताना मरले, अरे दयाशंकर आइएएस हो गइले, कुछुओ खियावs पियावs. मामी तनी हड़बड़यली फेर कहली, हां दया खातिर बनारस के केसरिया लस्सी बनावs तानी. थोड़का देर बाद मामी लस्सी दे गइली. भोजपुरिया प्रधानमंतरी के बात दिमाग में घुमड़त रहे. लस्सी पियत पियत हमरो चंद्रशेखर जी के एगो कहानी इअयाद आ गइल. इ खिस्सा बीबीसी के सुनवले रहन उनकर परधान सचिव शशिकांत मिश्रा जी. कानपुर के रहे वला मिसिर जी 1956 बैच के आइएएस रहीं. चंद्रशेखर जी जब 1990 में परधानमंतरी बनले त मिसिर जी के परधान सचिव बनवले. मिसिर बहुत काबिल अफसर रहीं.\nभोजपुरी विशेष - लालूजी लचार काहे भइले,कइसे मिली राजद के गद्दी ?\nचंद्रशेखर जी के पहिले से राजकाज के कवनो तजुरबा ना रहे. ऊ कबो मंतरियो न बनल रहन. मिसिर जी प उनका बहुते भरोसा रहे. एक दिन कश्मीर के गुलमर्ग में आतंकियन के दस्ता स्वीडेन के इंजीनियरन के उठा लेलस. स्वीडेन के राजदूत तुरंते मिसिर जी मिलले. अपना देश के इंजीनियरन के जान बचावे के गोहार लगावले. मिसिर जी सब बात परधानमंतरी चंद्रशेखर जी के बतवले. चंद्रशेखर जी भोजपुरिया मरद रहीं अउर ठोक ठेठा के बात करत रहीं. ओही घरी हौटलाइन पर पाकिस्तान के परधानमंतरी नवाज शरीफ के फोन लगावल गइल. जब लाइन पर नवाज शरीफ अइले त चंद्रशेखरर जी कहनी, का भाईजान का बदमाशी कर रहल बानी ? नवाजशरीफ इ बोली सुन के एकदम्मे हड़बड़ा गइले.\nकहले, हमरा से कवन गलती भ गइल ? तब चंद्रशेखर जी बेलाग कहले, रउवा लोग कश्मीर से स्वीडेन के इंजीनियरन के किडनैप कइले बानी. नवाज शरीफ सकपका गइले. फेर कहले कि इ काम आतंकियन के होई, एकरा से हमार का मतलब. चंद्रशेखर जी फेन रपेटले, भाईजान कुछुओ कहीं, असलियत सभे जानतs, इंसानियत भी कौनो चीज होखे ला. कुछुए दिन के बाद स्वीडेन के इंजीनियर सही सलामत अपना घरे चल गइले.\nलालूजी कहले रहनs, हमहूं बनल चाहs तानी परधानमंतरी\n1996 के लोकसभा चुनाव में लालू जी अपना दम पर बिहार से जनता दल के 22 सांसद जीतवले रहन. केहू के बहुमत ना मिलल. खिचड़ी सरकार बने के खेला शुरू भइल. ओह घरी लालूजी चारा घोटला के केस में फंसल रहन लेकिन उनकर हैसियत अइसन रहे कि केहू के राजा बना देस. देवगौड़ा जी उनके बल प परधानमंतरी बनले. चारा घोटला केस के मोत्तलिक खटपट भइल त लालू जी देवगौड़ा जी कुर्सी से हटवा देहले. फेन अपना पसंद के गुजराल जी के कुर्सी प बैइठले. गुजराल जी जब पीएम बनले त ओह घरी ऊ बिहारे से राज्यसभा के सदस्य रहन. लालूए जी उनके के सांसद बनवले रहन. गुजराल जी के घर के पाता पटना के सब्जीबाग मोहल्ला रहे.\nबाद में, लालूओ जी परधानमंतरी बनल चाहतs रहन. जुलाई 2008 में ऊ संसद में कहले रहन, हं, हमरो मन में इच्छा बा परधानमंतरी बने के. फेन भाजपा के लोगन देने देख के कहले, काहे न अइसन इच्छा रहे के चाहीं हमरा मन में ? लेकिन अबहीं कवनो हड़बड़ी नइखे. बिना मेल के बियाह कनपटी भर सेनुर नइखीं रगरल चाहतs. एह से केहू का परधानमंतरी बनी ? लेकिन लालू जी के इ हसरत पूरी न भइल.


विवेक सिंह के लिखल भोजपुरी कहानी जुआरी | जोगीरा\nHome भोजपुरी साहित्य भोजपुरी कथा-कहानी विवेक सिंह के लिखल भोजपुरी कहानी जुआरी\nपरनाम ! स्वागत बा राउर जोगीरा डॉट कॉम प, आयीं पढ़ल जाव विवेक सिंह जी के लिखल भोजपुरी कहानी जुआरी , रउवा सब से निहोरा बा कि पढ़ला के बाद आपन राय जरूर दीं, अगर रउवा विवेक सिंह जी के लिखल कहानी अच्छा लागल त शेयर आ लाइक जरूर करी।\nआषाढ़ चढ़ते जब बदरी घुरिया-घुरिया के आवे तs दिन के शोभा देखे जोग होखेला। कहईं घाम लउकी तs कहईं छाँह। इहे घाम-छाह के खेल में कबो-कबो पनबदरा आपन बड़की-बड़की बूंदन से खेत में डरारी देत भा मकई-रहर के सोहनी करत किसान से एक लहर मजा जरूर ली। ओकर इहे मसखरी तs किसान के तरे से गुदगुदा जाला।\nअइसने आषाढ़ के महीना में बरिसों बाद जब परती खेत में ट्रेक्टर के हर लागल तs खेत के माटी आ माई के चेहरा एकदम से चमक गइल। अइसन चमक आ खुशी आज तक अपना माई के मुखड़ा पर हम ना देखले रहीं। माई काहे मुस्कियात रही आ खेत के माटी हमार देह के अपना धुर से काहे भरत रहे, ई हमरा सोच से बहुत दूर के बात रहे। तबे केहू पीछे से बोलल।\n“का हो रामरतन बो, आखिर नाहिये मनलू, ना ! असों के आषाढे अपना लइका के देहे पाँक लगइबे करबू।” ई आवाज़ धनेश्वर बाबा के रहे। ऊ अपना खेत के डरारी कसत कहले।\nमाई माथ पर आपन आँचर के ठीक करत कहलस-” हs चाचाजी अब ना करी त कहिया करी। सगरो खेत त बरसों परती रहल अब ई सयान हो गइल बा। एकरा आपन अच्छा-बुरा सब बूझे के पड़ी।”\nधनेश्वर बाबा चलावत कुदारी रोक के कहले- “लेकिन देखिहs कहि इहो रामरतम नियन ई खेल के बीच दाव में आपन भाव ना बिगाड़ देव।”\nधनेश्वर बाबा के बात सुनिके माई के आँखि के कोर भींज गइल तबो माई हम्मत कइके बोललि- “चाचाजी हमार लइका कहईं एह खेल के धुरंधर खेलाड़ी निकलल तs ओह दिन आप का कहब? ”\nधनेश्वर बाबा कुदारी से डरारी के छेव काटत कहले- “हँ, रामरतन बो, ई खेल अइसन हs कि पूरा जिनगी ख़तम हो जाई बाकी खेल न ओराई।”\nकइसन खेल, कवन दाव , कइसन भाव, का ख़तम होई, कहिया ख़तम होई, हमरा ई सब बात एकदम ना बुझात रहें। आखिर माई का बोलत बिया? धनेश्वर बाबा का कहत बारे? इन लोगन के बात हमरा के एकदमे बेचैन क दिहलस। खास क के बाबूजी के बात कि उहाँ का कइसन खेल खेलले रहीं, कवन दाव बीच में ही छोड़ देले रहीं, ई कुल्हि बात अपना मन में लेके हम माई के साथे घरे आ गइनी।\nरात भइल तs हम खाना खाए बइठनी। माई हमरा आगू जेवना परोस के बेना हाँके लागलि। ई रोज के रहें जब हम खाए बइठीं तs माई बेना जरूर हाँके। हमार मन तs भोरे से उहें बात में हेराइल रहे। हमसे रहल ना गइल त पहिला कौर डालत पूछि दिहनी-\n“ए माई , ऊ धनेश्वर बाबा खेतवा में का बोलत रहलें? हमरा पल्ले तs कुछो ना पड़ल।”\nमाई बेना डोलावत बोलली- “तू खाना खो चुपचाप, अभी बहुत टाइम बा तोहरे लगे धनेश्वर चाचा जइसन लोगन के बात सुने आ समझे के। ओइसन लोगल के लगे कवनो काम ना रहे आपन अनखइहे आ दोसरा के निहरिए।”\nआज तक हम माई से जिद्द ना कइले रही बाकी आज मन अपने-आप पर अड़ गइल रहे। हम फेरु उहें बात कहनी- “माई तू खिझियात काहे बारु, का हम नइखी जान सकत कि बाबूजी का कइले रहले ? गाँव के लोग काहे उनका के हारल खेलाड़ी कहेला ? आख़िर कवन खेल रहे जवन ऊ ना खेल पइले माई ? बताऊ ना माई, बताऊ ना। हमरा सब जाने के बा। बताऊ ना माई ! बताऊ ना।”\nहमार ज़िद्द से जडल सवाल सुनके माई के बेना डोलावत हाथ रुक गइल आ साथे-साथे उनका आँखि के कोर से दु टुप लोर उनका आँचर पर चू गइल। हम खाएक छोड़ के माई के लगे चल गइनी आ अपना हाथ से लोर पोछत कहनी- ” माई ई का ! तू रोअत बारू? हमार बात तहरा हेतना बाउर लाग गइल? हमरा के माफ़ क दs माई, हमरा के माफ़ क दs। आज से हम अइसन कवनो बात ना पूछम जवना से तहरा करेज के ठेस पहुँचे।”\nमाई अपना गोदी में हमार माथ रख लिहली आ हमार लिलार के चुमत कहली- “ना हमार करेज ! तू काहे माफ़ी माँगत बारऽ। तोहर बात हमरा तनको ना बाउर लागल। ऊ तs हम आपन भाग के लिखन्त पर रोअत रहीं। आज तहर बाबूजी जिअत रहिते तs तहरो के दोसरा के लइकन नियन कहीं बड़ शहर में राख के पढ़वते-लिखवते। आज तू ई गृहस्थी में ना लगतs।”\nफिर माई कुछ देर चुप रहलि। खाली हमरा माथा के सुगरावत रहलि। खुदे तनी देर बाद ऊ बोलल- “अब ऊ बखत आ गइल बा जे तू ई कुल्हि बात जानिजा। हम ढेर दिन ले ई दाग अपना करेजा में दबा के नइखी राख सकत श्याम, नइखी राख सकत।”\nई आवाज सुन के हम आपन आँख खोलनी। माई के ममता आ दुलार भरल हाथ जब माथ पर पड़ल रहे तs हमार आँख अपने-आप कुछ देर खातिर लाग गइल रहे। हम उठि के बइठ गइनी आ माई के आँखिन में झाँकत ओकर बात के साथे सोरह बरिस पाछे चल गइनीं।\nफागुन के महीना में तहार जन्म भइल रहे। खेत में सब फसल अपना जवानी पर रहली सन। फागुन फिजा में आपन मातल चाल बहे वाली बेयार भर देले रहे आ ऊ बेयार जेकरा के छूवे उहो फगुआ के रंग में मतुआ जाय। खेत के फसल आ तहरा के देख के तोहर बाबूजी के मन खुशी के पाग में सना गइल रहें। उनका हाथ में अगर ई धरती के पूरा सम्पति रहित तs ऊ सब कुछो न्योछावर कर देते।\nगांव के लोग उनका से ऐके गो बात कहबे करे- ” का हो रामरतन तहार लइका तs बहुते भाग्यशाली बा। अपना जन्म के साथे-साथे तहार कर्मो के लेखा बदल दिहलस। अबकी तs छपनो कोट अन्नदेवी तहरे किहाँ बिराजत बाड़ी।”\nतहरा जन्म के साल बहुते निक जैजात खेतन में लागल रहे। खेत से घर तक खुशी के माहौल रहें। ई खुशी एक दिन के ना रहे, हर साल के रहे। सत्तर बीघा के जोतनिहार रहले तहर बाप-दादा। गाँव तs गाँव जवारो में बहुते इज्ज़त रहे तहरा बाबूजी के बाकिर ऊ कहल जाला नु कि खुशी जादे दिन केहू के अधीन ना रहे से, उहे भइल।\nबबुआ एगो गृहस्थ खातिर ओकर खेती-गृहस्थी सब कुछ होला। भले गृहस्थ दु जून तंगी में रही, फाटल पहिनी, रुखर खाई, काहे ना सालो भर करज में ओकर रोआ-रोआ डूबल रहे बाकिर खेती के बकत ऊ अपना खेत के परती नइखे छोड़ सकत। गृहस्थ के सिंगार ओकरा खेत में लहरात फसल हs आ एगो खेतिहर के खेती से ई माटी पर रहे वाला बहुते जीव के पालन-पोषण होला।\nजब चइत में खेत से पाकल फसल काटिके खलिहान में राखल गइल तs खलिहान कवनो सुकोमल नवजात बच्चा के माई लागत रहे। जइसे कवनो माई अपना लइका के गोदी में भर के आपन आँचर ओढ़इले होखे।\nलेकिन एगो रात अइसन आइल जे सब कुछो बदल दिहलस। पता ना केकर नज़र लाग गइल सबके भाग्य के। जब सब केहू गहिर रात में आपन-आपन सुख के सपना में खोवल रहें तबे बहुत जोड़ से हल्ला-गुल्ला होखे लागल।सब कोई घबरा के आपन-आपन लाठी आ टार्च लेके ओह आवाज के ओर दौड़ल। ऊ आवाज खलिहान से आवत रहें। खलिहान में एकदम भयंकर तरीका से आग लागल रहे। जवना के लपट ओह बकत केहू के अपना में लपेटे खातिर एकदम बेचैन रहें।\nसब कर्मवीर के सामने उनकर आपन करम जरत रहें। आ ऊ लोग कुछ ना कर पावत रहे। ऊ अइसन तमासा रहे जवना में हाथ से कुछ ना देवे के रहे बाकिर अपना-आप के लुटात देखे के रहें।\nऊ आग अभी ठंडा ना भइल रहे कि गाँव के कुछ गृहस्थ आत्महत्या करे लगले। पता ना कइसन कारी नजर ई गाँव के लागल रहे। सबके अपना-अपना घर के लोगन के चिंता रहें। केहू-केहू के अकेल ना छोड़े। तहरा बाबूजी के हम बहुते समझाई बाकिर उनकर चुप्पी हमरा के डरावत रहे। एक रात जब हम तहरा के सुतावत रही तs तहर बाबू जी हमरा पास आके कहले-“बसुधा, का हम कवनो अइसन गलती करीं जवन माफ़ करे जोग ना रहे तबो तू हमरा के माफ़ करबू? ”\nहमार मन एकदम से सन हो गइल। हम उहाँ के हाथ पकड़ के कहनी- “रउवा अनेरे चिंता-फिकिर करिले। अरे जहिया से आगलगी के कांड भइल बा आप बहुते हरान-परेसान रहत बानी। आप एकदम खुश रही। अपना बबुआ के देखी ई आपके पास जाए खातिर केतना बेचैन रहेला बाकी आप झूठो के सब लेके हरान बानी।”\nफिरो ऊ तहरा माथ पे हाथ फेरत कहले- ” हमरा दिमाग से आगलगी कबे के निकल गइल बा बाकिर जीतन भाई, दरोगा भाई, देवनन चाचा जइसन ऊ अउर लोग के खुदखुशी हम नइखी भुला सकत। जइसे कबो-कबो लागे ला, ऊ लोग हमरा के अपना पास बोलावत बा।”\nउहाँ के बात सुनके हमार छाती बहुते जोर-जोर से धड़के लागल। हम उहाँ के अपना लगे से कतो ना जाये देवे के चाहत रही। हम बहुते समझइनी उहाँ के आ जब सब केहू खाना खा के सुत गइल तs हम देर रात तक जागल रही एगो पहरू लेखा। लेकिन होनी बहुत बलवान होले। ठीक अपना नियत समय पर होके माने ले। पता ना कइसे हमार आँख झप गइल आ जब आँख खुलल तs भोर होइल रहे। दुआर पर बहुत लोग बटोराइल रहले। सब केहु गोलाई बना के आपसे में कानाफुसी करे। जब हम ऊ गोलाई के घेरा में गइनी तs तहर बबुजी भुइया भींजल देह सुतल रहले। उनकर मुँह आ पेट फूल गइल रहें। तबे छोटन आके हमरा से कहले- “ए भउजी, भइया तs भिड़ा वाला पोखरवा में डूबी के अपना-आप के मिटा दिहले हो, मिटा दिहले।” एतने कहि के छोटन पुका फार के रोये लगले। हम बिना प्राण के देह बनके उनका माथ के अपना गोदी में भर लिहनी लेकिन आँख से एगो लोर ना चुअल।\nबाकी बिधि कइसे भइल केगा भइल हमरा कुछो ना होस रहे। जब हम रात के तहरा गोदी में सुतावत उनका के इयाद करत रहीं तs हमार हाथ सिरहान राखल एगो डायरी पर पड़ल। हम उ डायरी पहिचान गइनी। डायरी तहरा बाबू जी के रहें। ऊ हम पड़नी बाकिर ओके पढ़े के अधिकार तोहरा बा काहे की ओमें ऊपर ही लिखल बा ई डायरी हम अपना बेटा खातिर छोड़त बानी।\nजब हम अपना वर्तमान में लौटनी तs ऊ डायरी हमरा हाथ में माई थमा देले रहे। हम डायरी लेके अपना कोठरी में आ गइनी। हमार उमिर का होई? महज अभी सोलह भा सत्रह बरिस लेकिन उमिर से होनी के का मेल? जवने बिधाता रचिहें ऊ ठीके होई। डायरी के पन्ना पलटत हमार हाथ काँपत रहे। फिरो हम हिम्मत कर पन्ना पलट दिहनी आ ओमें लिखल बाबू जी के शब्द पढ़े लगनी।\n“हम जानत बानी तहरा मन में बहुत कुछो चलत होई। जब तहरा हाथ में ई डायरी आई तू तनी पौढ़ हो गइल होखबs। अपना माई पर खिझिअइहs जनि। हमी मना कइले रही कि जब तक ऊ सोचे-बिचारे जुकुर ना होखो तू ई डायरी ओके ना दिहअ। बेटा हम कायर नइखी। हम आत्महत्या बहुत बिकट परिस्थिति में करे के निर्णय लिहनी। लाखो के लोन आ लाखो के देनदारी के बोझ रहे हमरा माथे। हम जानत रही आत्महत्या कवनो निदान नइखे। तबो एकरा छोड़ दोसर राह ना रहे। हम आपन जिअत जिनगी अपना माटी के ना बेच सकतीं काहे कि दादाजी आ बाबूजी के दिहल वचन हमरा के ई करे से रोकत रहें अउर एह बरिस के ई आगलगी में जडल लाखो के फसल हमरा नीयन बहुतन के उम्मीद के जरत दिया बुझा देले बा। एक-एक कर हमार साथ के साथी लोग अपना-आप के मिटा दिहले।\nहम बसुधा के ई कह के जातानी तू माटी के मोह ना करिहs आ कइसहु बेच के सब कर्जा-गोआम भर दिहअ। जवना से आवे वाला समय में श्याम पर केहु अँगुरी ना उठावे कि तोर बाप कर्जा खोर रहे। हमार एगो अउर बिचार बा कि श्याम के गाँव से ही डिग्री तक पढ़ई करा के ओके किसानी करे के सब दाव सीखा दिहऽ जे से हमार बेटा एगो अच्छा गृहस्थ बन सके। जीवन के सबसे अनमोल ई खेल के पौढ़ खेलाड़ी बन सके ताकि लोग ई ना कहे कि इहो अपना बाबु जी जइसन ई खेल के कच्चा खेलाड़ी बा। हमार इहें इच्छा बा बेटा कि तू एगो बड़हन आ नामी किसान बनऽ। किसानी एगो जुआ हs आ ई जुआ जे सम होके खेली उहे ई खेल के पौढ़ खेलाड़ी बन पाई। नफा भा नुकसान केतनो होखे ऐसे बिचलित ना होके जे ई खेल में लागल रही उहें एगो रगड़ल खेलाड़ी कहाई। बस एकरा आगे हम कुछ ना कहब काहे की बाकी के तजुरबा तs तोहर जिंदगी तहरा संघर्ष के तराजू पर तउल के दी। अपना बाबू जी पर लागल आत्महत्या के कलंक मिटका दीहs बेटा ! मिटका दी हs।”\nतहार बाबू जी…!\nडायरी के पढ़त बेरी ना चाह के हम अपना आँखिन के लोर ना रोक पइनी। डायरी बन्द करत बकत हमरा मन में बाबूजी के एक-एक बात दोहराए लागल। हम चुप-चाप अपना बिछावन पर जाके लेट गइनी आ सोचे लगनी।” का एगो मैट्रिक में पढ़त लइका ई कुल कर पाई? का हम बाबूजी के सपना पूरा कर पाएम? कि कही बाबू जी नियन ! ना, ना ई का हम सोचत बानी।” सोचत-सोचत आँख लाग गइल।\nई हमार खेती में पहिला साल रहें। हम आपन पूरा जोर लगा दिहनि असों आषाढ़ के खेती में। हमार मेहनत गाँव के अच्छा-अच्छा किसान के दाँत कोट कर दिहलस। फसल अपना जवानी में आ गइल आ हमार मनोबल आसमान छुवत रहे। ई ऊ सबके एकदम कड़क जबाब रहें जे हमके हमरा बाबु जी पर ताना कसे।\nअभी तs ई खेल के हम नया-नया सीखत रही। हमरा मज़ा तs बहुत आवत रहें बाकिर मज़ा कब सजा आ सबक में बदल जाला केहु जानत नइखे। एगो किसान खातिर प्रकृत कब ओकर साथ देवे पर मेहरबान हो जाई आ कब आपन कुरुरता देखा के ओकर सब छीन ली, ई केहु नइखे जान सकत, ना रोक सकत बा।\nहमार मन उमंग के उड़ान भरत रहें। हम माई से जब भी बोली- “कि माई असों के फसल बहुत जबर लागल बा आ अबकी ऐके बेंचके तहार बंधक राखल झुमका साहूकार के लगे से छुड़ा लाएम।” तs माई हमार बात प हँसके ऐके बात बोले- “बबुआ जब तक खेत से फसल खरिहान आ खरिहान से अन घरे ना आवे तs किसान के फसल किसान के ना होला ऊ प्रकृति माई के होला काहे कि सब जीव आ जीव के आधार उहे बारी। ओपे तहार अधिकार नइखे। तू तs बस उनका ई खेल के एगो खेलाड़ी बारऽ। जवन कि तू खाली ई खेल खेलबऽ। चाल भी उनकर रही, दाव भी उनकर रही, जीत भी उनकर रही, हार भी उनकर रही। तू तs खाली खेल खेले वाला मोहरा होखबऽ काहे कि ई धरती ओहि के मोहरा चुने ले जे ओकर छाती फारे के हिम्मत राखत होखे।” हम माई के बात सुनके खाली सोचीं , हँसीं आ चुपचाप उठके बाहर चल जाईं।\nरात के पड़त हलुक ओस आ दिन के जरावत देह के चाप अब कुँवार के चढ़े के चिन्ह बतावत रहें। एक दिन हम निश्चिन्त अपना कोठरी में बइठल कुछ पढ़त रही। बदरियाह दिन रहे हलुक-हलुक पिअराह बदरी रहे आसमान में। एका-एक ऊ बदरी आपस में जुटे लागल। देखते-देखत दिने में घोर अन्हरिया हो गइल आ पीअर बदरी करिया। अब जोर से पानी पड़े लागल लेकिन ई का पानी के साथे बड़के-बड़के ओला काहे पड़त रहे। हम कुछ ना समझ पइनी। आखिर ई बरखा के ऋतु तs हs ना फिरो ई का। तकरीबन अधाघन्टा तक ई ओला आ पानी पड़ल अपना पूरा जोर में। देखे में बहुत सुनर लागत रहें ई ओला। लागे कि हम जमीन के सरग कश्मीर में बानी लेकिन जब बदरी फाटल आ सब बन्द भइल तs सब केहु अपना-अपना खेतन के ओर भागल लोग। हम सबके बात सुनके अपना खेत के ओर चल दिहनी। जब खेते पहुँचनी तs हमरा ठकुआ लाग गइल। खेत के डरारे हम थम से बइठ गइनी। आँखिन के सोझा जवन लउकत रहें ऊ हमरा सोच से परे रहे। मुँह प रेंड़ा लेत धान के फसल जमीनी में सुत गइल रहे। अधाघन्टा में महीनन के मेहनत माटी में मिल गइल रहें। फसल के देख के लागे केहु जबर एगो जवानी के उंमग में मातल नवही के नीन के गोली खिया के सुता देले होखे ताकि ऊ फिर कवनो हुंडई ना करे। सबके आँखिन में एगो दर्द दिखत रहे या ऐके गो सवाल ऊ अपना करम लिखइता से पूछत होखे।” का इहे तहार इंसाफ हs जे आपन खून दोसरा ला जरावे ओकरा साथे इहें होखे के चाही।”\nहम उदास मन घरे आ गइनी। जब हम माई के देखिनी तs ऊ सब फिकिर से अलग हमरा के देख के मुस्कियात रहे। हम ओकरा से पूछ दिहनी- “ई का माई ! सब बर्बाद हो गइल आ तू खुश होत तारु।”\nहमरा माथ पर हाथ फेरत माई हमरा के समझवलस- “अभी एतने में तू अगुता गइलऽ बबुआ। अभी त पूरा जिनगी बाकी बा। हम तहरा से का कहले रही। ई प्रकृति कब केकरा के का दी आ का ली केहु नइखे जानत, ओकरा छोड़। अब चलऽ हम तहरा खातिर कुछो खाएके बनवले बानी। चलके खा लs।”\nधीरे-धीरे समय बीतत गइल। दिन, सप्ताह, महीना, साल। देखत-देखत पाँच बरिस बीत गइल। हम अपना मेहनत आ लगन से एगो पौढ़ गृहस्थ बन गइलीं। खेती के साथे-साथे आपन डिग्री तक के पढ़ाई पुरा भइल। एग्रीकल्चर के नियमानुसार ऊ अपना खेती में नया-नया तरीका से किसानी के दाव खेलल जाय। कबो सफलता मिले कबो असफलता बाकिर हिम्मत ना टूटे। जबो मन कवनो नुकसान से बिचलित होखे तs अपना बाबुजी के डायरी लेके पढ़ लेईं आ माई से राय-मसबिरा होखे। माई के बतावल रास्ता फिरसे नया ऊर्जा भर देवे।\nएक रोज खेत में बिया डाले बदे खेत के झोड़त रहलीं तs माई खेते में खाएक लेके आ गइली। हम माई से कहलीं- ” माई तू झूठे नु हरान भइलू। तनीसा अउर काम रहे हम घरे आके ना खा लेती?”\nतबे दोसर खेत में काम करत धनेश्वर बाबा टोकले।” रामरतन बो अब ई गृहस्थ के गृहस्थी के खुटा से बांध दs। अब ई ऊ मोला नइखे जेकर देख-भाल बदे काट-कुस से घेर-बान्ह करबू। ई अब फल देवे जुकुर गाछ हो गइल बा गाछ आ हँ एगो अउर बात ई पकिया जुआरी बा पकिया जुआरी अच्छा-अच्छा खेलाड़ी एकरा आगे फेल बारे।”\nएतने कह धनेश्वर बाबा जोर से हँसे लगले। माइयो आपन माथ पर आँचर रखत मुस्कियात रहलि आ हम खेत के डरारी पर बइठ के माठा में सानल रोटी खात रहीं।\nपिछला लेखभोजपुरी फिलिम में परचलित गंदा गाना आ नाच के विरोध करे वाला धनंजय सिंह पर मोकदमा\nअगिला लेखभोजपुरी के कवि और काव्य : श्री दुर्गाशंकर प्रसाद सिंह\nमोरे करेजवा मे पीर


ससुरारी आइल दामाद के गोली लगला से मौत – टटका खबर\nबलिया जिला के मनियर इलाका के छितौनी गाँव के कृष्णा सिंह लड़की के घरवालन के मर्जी के खिलाफ सुखपुरा के एगो सजाते लड़की से शादी कइले रहलन. हाल में एक दिन कवनो बात पर दुनू बेकत में झगड़ा हो गइल जवना का बाद लड़की के घरवाले ओकरा के ले के नईहर चल गइले. ओकरा के मनावे खातिर ससुरारी से लोग गइल बाकिर ना मानल त हार पाछ के अधरतिया में कृष्णा खुदे चहुँपलन.\nओकरा बाद बतावल जात बा कि आवाज सुन के कृष्णा के सास बाहर निकलली. देखली दामाद कट्टा ले के खड़ा बा त दरवाजा बंद क लिहली. बाद में गोली चले के आवाज सुन के सभे दउड़ल त देखल कि गोली कनपटी पार क के पीछे से निकल गइल बा आ कृष्णा के खोपड़ी उड़ गइल बा.\nगोली के चलावल भा एन मौका पर असल में का भइल से पक्का से नइखे कहल जा सकत. कृष्णा के घर वालन के कहना बा कि ओकर हत्या क दीहल गइल बा.\nTags: बलिया, मनियर, सुखपुरा


बड़ा पुरान ह ई ट्रांसफर के धंधा – Anjoria\nबड़ा पुरान ह ई ट्रांसफर के धंधा\nजुलाई 17, 2011 भोजपुरी, लस्टम पस्टम\nयूपी में अफसरन के लगातार बदली माने ट्रांसफर के खबर से उबियाइल रामचेला लगले कहे बाबा लस्टमानंद से कि, हो बाबा ! ई ट्रांसफरन के खबर सुनि के मन आजिज आ गइल बा. जइसही केहू से जान पहिचान भइल कि ओकर बदली हो जा ता. बाबा कहले, हो रामचेला ! ई ट्रांसफर के एगो उद्योग ह आ पुरनका जमाना से चलल आवऽता. वइसे आदमी जनम से ट्रांसफर प्राणी ह. अस्पताल से घरे ट्रांसफर, घरे से स्कूले ट्रांसफर, उहाँ से कालेज आ तब नोकरी चाकरी. मुगल काल में त ट्रांसफर षडयंत्र के रूप रहे. जे सिपहसालार के टाइट करे के होखो त ओकरा चार गो सिपाही दे के कवनो राजा से लड़े खातिर डेपुटेशन पर भेज दियात रहे. उहाँ से ऊ घाही हो के आवे तब सब बात खतम आ मरा गइल त स्वर्ग में ट्रांसफर. अंगरेजन के राज आइल त ई कला षडयंत्र का बदले सजाय हो गइल. जे अफसर के सजाय देबे के बा ओकरा कहीं कुजगहा ट्रांसफर क द. जन से सुराज आइल तबसे ऊ सजाय का साथे साथ कमाई के साधनो बन गइल. ई अइसन धंधा हो गइल बा कि दूनो लोग कमाये ला. माने जे ट्रांसफर करे वाला बा उहो कमाला आ जेकर ट्रांसफर भइल उहो कमाला. जइसे अंडा से बच्चा निकलेला ओसही मंत्री के नोटशीट जेह में ट्रांसफर के आदेश होला ओह में से रुपिया निकलेला. सब सरकारी आफिसन में कार्मिक चाहे स्थापना विभाग होला, जेकरा में बइठल बाबू के लगे सब स्टाफन के बारे में पूरा जानकारी होला. ओकरा मालूम रहेला कि केकर लइका पढ़ऽता आ केकर मेहरारू नौकरी करऽतिया. बस ओकरा के टाइट करे खातिर ओकर ट्रांसफर आर्डर निकाल दिहले. अब ट्रांसफरित प्राणी के आर्डर देख के मूर्छा आ जाला. अब लागेला दउरे. आफिसे के केहू भेंटाला आ रुपिया तय होला. अब ऊ आ के रुपिया दीहें त आर्डर रद्द. हर आफिसन में ट्रांसफर के एगो सीजन होला. एही से जइसे चीनी सीजनल उद्योग होला ओसहीं ट्रांसफर सिजनल उद्योग ह. अब आगे एकर कवन स्वरूप होई ई त भगवाने जानस. एतना कहि के बाबा लस्टमानंद मुँह में सुर्ती दबा लिहले आ चल भइले.\nआखिर कइसे लड़ल जाई भ्रष्टाचार से ?\nएतना उतार चढ़ाव में सांच कहाँ ?


टटका खबर, 29 मार्च 2021, सोमार – टटका खबर\nउत्तर प्रदेश खेल चुनाव देश-दुनिया बिहार\nMar 29, 2021 अमित शाह, आतंकवाद, एकदिना क्रिकेट, गोपालगंज, जम्मू-कश्मीर, तृणमूल, निशानेबाजी विश्वकप, नुसरत, पश्चिम बंगाल, बक्सर, बिहार, बैडमिंटन टूर्नामेंट, भाजपा, यूपी, विधानसभा चुनाव, सोनभद्र\nरउरा सभे के फगुआ के शुभकामना.\nपश्चिम बंगाल विधानसभा चुनाव में का होखे जा रहल बा ओकर आभास होखे लागल बा. अशोकनगर विधानसभा सीट से तृणमूल उम्मीदवार नारायण गोस्वामी ला रोड शो के साटा पर आइल तृणमूल सांसद नुसरत जहाँ रोड शो में एक घंटा से अधिका समय लागत देखि बीचे में निकल गइली. सोशल मीडिया पर ओकर सीन वायरल हो गइल बा. एह में नुसरत कहत बाड़ी कि हमरा के बुड़बक बुझले बाड़ऽ लोग का ? हद तब पार क गइली जब उनुका मुँह से निकलल कि अतना त ऊ ममतो ला ना करेली!\nभारतीय जनता पार्टी के वरिष्ठ नेता आ केन्द्रीय गृहमंत्री अमित शाह भरोसा जतवले बाड़न कि भाजपा पश्चिम बंगाल में विधानसभा चुनाव जीत ली आ असम में आपन सत्ता बरकरार राख ली. दावा कइलन कि बंगाल चुनाव के पहिलका दौर के 30 सीट पर भइल चुनाव में से 26 गो भाजपा जीत ली. आ 200 से अधिका सीट जीत के आपन सरकार बनाई.\nयूपी के सोनभद्र जिला के चोपन इलाका के पटिहाँवा गाँव के एगो लइकी के मौत हादसा में हो गइल जब ओकर ओढ़नी क्षेत्र में धान कूटे वाली मशीन का पट्टा में अझूरा गइल.\nकुशीनगर ताला में किसानन के मिले वाला आपदा राहत में से करीब सवा दू करोड़ के घपला करे का आरोप में तीन गो क्लर्कन के बरखास्त कर दीहल गइल.\nअतवार से गोरखपुर आ लखनऊ का बीच हवाई जहाज के उड़ान शुरु हो गइल. एकर उद्घाटन मुख्यमंत्री योगी आदित्यनाथ जी कइनी.\nबिहार के बक्सर जिला के चक्की पुलिस चौकी इलाका में शराब तस्करन के पकड़े गइल पुलिस वालन पर तस्कर हमला कर दिहले सँ जवना से चार गो पुलिसकर्मी घवाहिल हो गइलें. बाकिर पुलिस आठ गो तस्करन के गिरफ्तार करिए लिहलसि.\nबक्‍सरे जिला के सिमरी इलाका के दुधीपट्टी गांव में अतवार का दिन में लागल आग से एगो औरत जिन्दे जर गइल. ओकरा के बचावे का कोशिश में झउँस गइल सात जने के डुमरांव अनुमंडलीय अस्पताल भेजल गइल बा. एहमें छह गो मेहरारु बाड़ी सँ जवना में तीन गो के हालत गभीराह बावे.\nगोपालगंज जिला के बरौली इलाका में सोनबरसा मोड़ का निता एगो मोटरसाइकिल बिजली के खंभा से टकरा गइल. ओह पर सवार दुनु नवहियन के ठाँवे पर मौत हो गइल. कोटला गांव के ई नवही विदेश भेतवावे वाला एगो दलाल से भेंट करे बतरदह गाँव जात रहलें जब ई हादसा हो गइल.\nजम्मू-कश्मीर के शोपियां जिला में अतवार का सबेरे से चलल सुरक्षा बलन के घेराबंदी आ तलाशी अभियान का दौरान आतंकवादियन से भइल मुठभेड़ में दी गो आतंकियन के मार गिरावल गइल. एह मुठभेड़ में सुरक्षा बल के एगो जवान के वीरगति हो गइल आ एगो अउऱ जवान घवाहिल हो गइल.\nतिसरका आ आखिरी एकदिना क्रिकेट मैच में भारत इंग्लैंड के हरा के तीन मैचन के शृंखला दू एक से अपना नाँवे क लिहलसि. टॉस जील के गंदबाजी करे के फैसला कइलसि इंग्लैंड टीम. बीसीसीआई टीम 48 ओवर आ दू गेंद में 329 रन बना सकल. बाद में इंग्लैंड के टीम के 322 रन पर आउट करा के बीसीसीआई टीम मैच आ शृंखला दुनु जीते में कामयाब रहल.\nपेरिस में हाखत ऑरलियन्स मास्‍टर्स बैडमिंटन टूर्नामेंट के पुरुष डबल्‍स फाइनल मुकाबला में भारत के कृष्‍णा अउर विष्‍णु वर्धन के जोड़ी इंग्‍लैंड के बेन लेन अउर सीन वेंडी के जोड़ी से हार गइल.\nदिल्ली में चलत निशानेबाजी विश्वकप में भारत के महिला आ पुरुष दुनु टीम ट्रैप स्पर्धा में स्वर्ण पदक अपना नामे कइलसि. श्रेयसी सिंह, मनीषा कीर उर राजेश्वरी कुमारी के भारतीय तिकड़ी फाइनल में कजाख्स्तान के 3-0 से हरवलसि. पुरुषन के ट्रैप टीम स्पर्धा में कियान चेनाई, पृथ्वीराज टोंडिमन अउर लक्ष्य के टीम स्लोवाकिया के हरा के स्वर्ण पदक जीत लिहलसि. एह विश्वकप में 15 स्वर्ण,9रजत आ6कांस्य पदक जीत के भारत पदक तालिका के माथ पर बरकरार बा.


खबर एक नजर में (14 जून 2011) – टटका खबर\nलोकसभा स्पीकर पीएसी के रिपोर्ट लवटा दिहली\nटूजी घोटाला का मामिला में दाखिल लोक लेखा समिति के ओह रिपोर्ट के लोकसभा स्पीकर मीरा कुमार लवटा दिहले बाड़ी जवना में प्रधानमंत्री कार्यालय के एह मामिला में लिप्त बतावल गइल रहे. लोक लेखा समिति में कांग्रेस अपना समर्थकन का साथे पूरा कोशिश कइले रहे कि समिति के रिपोर्ट रद्द कर दिहल जाव आ एगो मतदान करा के लोग रिपोर्ट के रद्दो कर दिहले रहे. कांग्रेस हर कोशिश में लागल बिया कि घोटाला, भ्रष्टाचार, काला धन का खिलाफ चल वाल हर आन्दोलन के विरोध कइल जाव.\nअन्ना हजारे सोनिया गाँधी से जबाब मँगले\nअपना पर संघ से साँठ गाँठ के आरोप लगवला से दुखी अन्ना हजारे सोनिया गाँधी के चिट्ठी लिख के कहले बाड़न कि कांग्रेसी उनका पर बेजा आरोप लगावत बाड़े. अगर कवनो सुबूत होखे त दिहल जाव. अन्ना एह बात से बहुत दुखी बाड़न कि पूरा जिनिगी राजनीतिक दलन से दूरी बनवला का बावजूद उनका पर एह तरह के आरोप लगावल जा रहल बा.\nभठियरपन मानवाधिकार के सबले खराब रूप\nसुप्रीम कोर्ट काल्हु कनिमोरी के याचिका पर सुनवाई करत कहलसि कि भ्रष्टाचार मानवाधिकारन के सबले खराब रूप ह आ एकरा पर पूरा रोक लागे के चाहीं. कनिमोरी के याचिका पर सीबीआई से जबाब दाखिल करे के कहल गइल बा आ एह याचिका पर फेर २० जून के सुनवाई होखी तबले कनिमोरी जेले में रहीहन जइसे कि ना चहला का बावजूद द्रमुक कांग्रेस के दिहल समर्थन वापिस नइखे ले पावत.\nयोग गुरु के योग ना करे के सलाह\nबाबा रामदेव के आजु अस्पताल से छूट्टी दे दिहल गइल बाकिर उनुका के सलाह दिहल गइल बा कि कुछ दिन ले ऊ योग आ प्राणायाम वगैरह ना करसु. पता ना हर बीमारी के योग से ठीक कर देबे के दावा करे वाला बाबा रामदेव एह सलाह के मनीहें कि ना.\nलापता व्यापारी के लाश मिलल\nरोहतास जिला के डालमियानगर थाना के मकराईन मोहल्ला से एक हफ्ता पहिले अपहृत चावल व्यापारी के लाश सोन नदी से लाश मिलल बा. एगो दोसरा मामिला में रोहतासे के दावथ थाना के हतदीहा गाँव में गोली मार के जदयू नेता राजेश्वर तिवारी के हत्या कर दिहल गइल बा.\nबलिया में एगो आदमी से डेढ़ लाक रुपिया के लूट\nशिवपुर दियर के सीताराम कोहार काल्हु बलिया शहर में यूनियन बैंक के मुख्य शाखा से एक लाख साठ हजार रुपिया निकाल के झोरा में डाल के कचहरी स्थित मुख्य डाकघर गइलन. ओहिजा दस हजार रुपिया जमा कइलन आ बाकी रुपिया ले के आटो टेंपो पर सवार हो के अखार ढाला पर उतरलन. ओहिजा पहिले से मौजुद एगो मोटरसाइकिल पर सवार दू गो नवजवान उनका से झोरा छीन के भाग गइले. पुलिस ओकनी के खोजे में लागल बिया.\nकाल्हु के चउथका एकदिना में वेस्टइंडीज भारत के १०३ रन से हरा के लगातार चार मैच से चलत आ रहल हार के दौर पलटि दिहलसि. बाकिर भारत पाँच मैच के एह सीरीज के पहिलही जीत चुकल बिया.\nअतवार का दिने खतम भइल जूनियर एशियाई कुश्ती चैंपियनशिप में भारत के तीन गो स्वर्ण, दू गो रजत, आ दू गो कांस्य पदक मिला के सात गो पदक मिलल.\nभोपाल में चलत सीनियर पुरुष हॉकी चैम्पियनशिप में महाराष्ट्र, सेना, आ तमिलनाडु के टीम हार के बाहर हो गइल बाड़ी सँ. आजु आराम के दिन ह आ काल्हु से नॉक आउट मुकाबिला शुरु होई.


Bhojpuri Cinema in Corona third Wave Read Details - Bhojpuri: कोरोना के तीसरा लहर आ भोजपुरी सिनेमा – News18 हिंदी\nकई गो रिपोर्ट कह रहल बा कि कोरोना महामारी के अब अंत नजदीक बा. हालांकि कोरोना अभी रही अउरी रूप बदलत रही बाकिर ओकरा चलते जवन सगरी विश्व में महामारी के त्रासदी बा, उ खत्म हो जाई. कोरोना भी इंफ्लुएंजा, टीवी जइसन एगो बेमारी रही जाई.\nLast Updated : January 28, 2022, 16:41 IST\nअब ई बात केतना सच होई, आवे वाला समय बताई. बाकिर फिल्म इंडस्ट्री तीसरा लहर के चलते बंद होखे होखे भइल रहल हिया, उ साइत बंद ना होई. काहें कि अभी भी आधा ऑक्यूपेंसी के साथे कई राज्य में सिनेमाघर खुलल बा. भोजपुरी के भी कई गो फिल्म रिलीज हो रहल बाड़ी सन अउरी होखिहसन.\nपुलिस महकमा के इर्द गिर्द बुनल कहानियन के सिलसिला बहुत पुरान बा. हिन्दी फिल्म जगत में ई ट्रेंड त 60 के दौर से बा, बाकिर जब अमिताभ बच्चन के दौर 70 के दशक में आइल तब पुलिस अफसर के चरित्र के लेके बहुत कहानी गढ़ल गइल. खुद अमिताभ बच्चन कई गो फिल्मन में पुलिस अफसर के किरदार निभवलें. उनके करियर के सफलता के ऊंचाई पर चढ़ावे वाली फिल्म ‘जंजीर’ में उ इंस्पेक्टर विजय के रोल में रहलें. इहे फिल्म रहे जवन अमिताभ के ‘एंग्री यंग मैन’ के टाइटल देहलस. अउरी एहीजा से एंग्री यंग मैन के मुख्य किरदार वाला फिल्मन के शृंखला चालू भइल. कहे के माने एकरा बाद दोसर हीरो लोग भी अइसन किरदार करे लागल लोग जवन हीरो त रहे, आदर्श काम भी करे बाकिर ओकरा लगे गुस्सा के गुबार रहे जवना के चलते उ आदर्श चरित्र ना लागे बल्कि अइसन बुझाव कि उ हमनी रउआ बीच के कवनो सामान्य इंसान ह.\nअइसन किरदार भोजपुरी में भी खूब गढ़ल गइल बा. पुरान फिल्मन में भी अउरी नया में भी. अगर रउआ पहिला रंगीन फिल्म ‘दंगल’ देखले होखब त ओ में सुजीत कुमार के किरदार एगो पहलवान के बा जवन दिल के त अच्छा बा बाकिर मिजाज के हुंड बा. ओकरा केहू के गर्मी बर्दास्त नइखे. ई फिल्म 1977 में रिलीज भइल रहे. उनकरे फिल्म 1984 में रिलीज भइल ‘पान खाए सईयां हमार’. एह में उ लठैत के किरदार में रहलें. ई लठैत सभके मदद करत बा. एह में भी उनके किरदार एंग्री यंग मैन’ के रहे. एह फिल्म में उनके मित्र अउरी एंग्री यंग मैन के टाइटल से मशहूर अमिताभ बच्चन भी अतिथि भूमिका में रहलें. रेखा भी एह फिल्म में आइल रहली बाकिर अलग फ्रेम में. तब दुनू जाना के प्रेम संबंध के विवाद भी चलत रहे. एकर फायदा एह फिल्म के मिलल रहे.\nजब भोजपुरी के नया यानी तीसरा दौर शुरू भइल तब भी पुलिस के किरदार के आस पास के खूब फिल्म के कहानी गढ़ाइल. जइसे मनोज तिवारी के दुसरा फिल्म रहे ‘दरोगा बाबू आई लव यू’. उ ‘हनुमान भक्त हवलदार’ में भी पुलिस वाला के किरदार कइले रहलें. ओसहीं रवि किशन भी आपन करियर में कई गो पुलिस के किरदार वाला फिल्म कइलें. उनके भोजपुरी में हालिया रिलीज फिल्म ‘सनकी दरोगा’ असहीं एगो एंग्री यंग मैन दरोगा के फिल्म रहे जवन ओकरा क्षेत्र में बढ़त रेप आ महिला अत्याचार के खतम करे खातिर कानून हाथ में भी लेबे के मजबूर हो जात बा.\nपवन सिंह भी असहीं एगो फिल्म लेके आ रहल बाड़ें, ‘प्यारी चाँदनी’. एह फिल्म में उनके ऑपोजिट निधि झा बाड़ी. एह फिलिम में पवन सिंह एगो एंग्री यंग मैन दरोगा के रोल में बाड़ें जवन अपना कर्तव्य खातिर आपन बियाह छोड़ देत बा. ओकर प्रेमिका से ही घर वाला बियाह करत बाड़ें. जब दूल्हा मंडप में नइखे आवत त बेटी के बाप इज्जत बचावे खातिर एगो धूर्त से बियाह कर देत बा. जवन ओकरा बेटी के शहर ले आवे के नाम पर आपन बियर बार में नचनिया बना देत बा. एह फिल्म में लीड विलेन के गेटअप तथाकथित गॉडमैन राम रहीम के जइसन दिहल बा. उ बियर बार ओही विलेन के रहत बा. पुलिस अफसर के प्रेमिका बार डांसर बन गइल बिया जवन ओकरा पता नइखे. एक बार रेड मारे के दौरान उ अपना प्रेमिका से मिलत बा लेकिन ओकरा से कुछ कहि नइखे पावत, कहो का, ओकरे चलते उ इहाँ बिया. फिल्म के इहे कहानी बा, ट्रीटमेंट रूटीन भोजपुरी फिल्मन जइसन बा. पवन सिंह के फैन ई फिल्म देखे जाई. फिल्म में भोजपुरी के नाम पर खाली भोजपुरी गाना बा, बाकिर सगरी संवाद हिन्दी में बा.\nरितेश पांडे के भी चांदनी सिंह, ऋचा दीक्षित अउरी संजय पांडे के साथे फिल्म आ रहल बा, नाम बा ‘महावर’. ई फिल्म के निर्देशक धीरू यादव बाड़ें. फिल्म के कहानी बा एगो जवानी के प्रेमी कृष्णा अउरी प्रेमिका के, जवना दुनू के बियाह में एके गो बाधा बा कि लइकी के भाई बुढ़ाता अउरी ओकर बियाह सबसे पहिले कइल जरूरी बा. कृष्णा के एगो बचपन के दोस्त बिया चाँदनी. ओकरे से प्रेमिका के भाई आलोक के बियाह तय होत बा, बाकिर परिस्थिति अइसन मोड़ लेता कि चाँदनी अउरी कृष्णा के बियाह हो जात बा. चाँदनी असलियत जानत बाड़ी, एही से बांझ होखे के नाटक करत बाड़ी. आगे का होत बा, इहे फिल्म के कहानी बा. फिल्म त साफ सुथरा लागत बा, संवाद द्विअर्थी बा.\n‘लव विवाह डॉट कॉम’ नाम से प्रदीप पांडे अउरी आम्रपाली दुबे के फ़िल्म आ रहल बा. ई फिल्म मेडिकल कॉलेज के पृष्ठभूमि में लेके रचल गइल बा. फिल्म के लेखक – निर्देशक अनंजय रघुराज बाड़ें. कहानी में ताजगी लिआवे के कोशिश भइल बा. जब फिल्म कॉलेज में रहत बा तब त दृश्य बड़ा सुंदर बनल बाड़ी सन. बाकिर जब फिल्म में फाइट अउरी भागा दौड़ी के सीक्वेंस आवल चालू होत बा त उ रूटीन भोजपुरी फिल्म लेखां लागे लागत बा. फिलहाल त ट्रेलर देख के अइसने बुझाता. फिल्म के संवाद सुन के जरूर खटका लागत बा, काहें कि कई बार संवाद के अक्सेंट बदलत बा. ई फिल्म स्क्रीन पर का परफॉरमेंस दी, उ त भविष्य बताई.\nTags: Bhojpuri Articles, Bhojpuri Cinema, Bhojpuri News, COVID 19\nFIRST PUBLISHED : January 28, 2022, 16:41 IST


टटका खबर, 20 मार्च 2017, सोमार – टटका खबर\nआजु देश भर में गौरैया बचाओ दिवस मनावल गइल. पर्यावरण आ जीवन चक्र खातिर जरुरी चिरई गोरैया के कम होखत ई हाल हो गइल बा कि कई जगहा एकर दर्शन ले दूभर हो गइल बा.\nपूर्वी चंपारण के पकड़ीदयाल एसडीपीओ के निलंबन के मांग करत बिहार के विपक्ष आजु विधानसभा में जम के बवाल कइलसि आ एसडीपीओ प अपराधियन से साँठगाँठ राखे के अछरंग लगवलसि. बाकि सरकार का तरफ से प्रभारी गृहमंत्री एह मांग के खारिज क दिहलन.\nसारण जिला के भेल्दी बाजार में पंजाब नेशनल बैंक के शाखा से असलहा देखा के आजु दिनदहाड़े पाँच लाख रुपिया लूट ले गइलें आधा दर्जन बदमाश. लूट का बाद सगरी लूटेरा मौटरसाइकिल से भाग गइलें.\nएसटीएफ आजु रोहतास जिला के दरिगाँव इलाका में कैमूर पहाड़ी से एगो इनामी नक्सली के गिरफ्तार क लीहल गइल बा. ओकरा प एक दर्जन से अधिका मुकदमा चलत बाड़ीं स आ प्रशासन ओकरा गिरफ्तारी करावे वाला के पचास हजार रुपिया के इनाम देबे के एलान क के रखले रहुवे. .\nकेन्द्रीय कैबिनेट से आजु जीएसटी से जुड़ल चार गो विधेयकन के मंजूरी दे दीहल गइल. एह विधेयकन के संसद के लोकसभा में धन विधेयक का तरह पेश कइल जाई जेहसे राज्यसभा में बरियार विपक्ष एकर राह मत रोक पावसु.\nअखिलेश सरकार का समय बहाल सगरी सलाहकारन, अध्यक्षन, आ उपाध्यक्षन के सेवा तत्काल प्रभाव से आजु खतम क दिहल गइल.\nगाजीपुर जिला के नंदगंज इलाका के ढढ़नी के एगो नवजवान के मौत सड़क हादसा में हो गइल जब वाराणसी जात घरी धरवां गांव का नियरा एगो गाड़ी से टक्कर हो गइल.\nबलिया के बांसडीह इलाका के मेधामठ के एगोआदमी के मौत आजु बिजली करंट लगला से हो गइल. उनुका साथे उनुकर मेहरारुओ के करंट लागल रहे बाकि ऊ बच गइल बाड़ी.\nजौनपुर के जलालपुर इलाका में ट्रक का धक्का से मोटरसाइकिल से जात दू गो नवहियन के मौत हो गइल. ई लोग गाजीपुर जिला के खानपुर इलाका के तुलसीपुर गांव के रहे आ मोटरसाइकिले से वाराणसी से जौनपुर आवत रहुवे.\nदेवरिया जिला के देवरिया शहर के सिविल लाइन इलाका में भइल सड़क हादसा में एगो स्कूली छात्रा के मौत बस से कचरा के हो गइल. ऊ साइकिल से मैट्रिक के इम्तिहान देबे जात रहल.\nवाराणसी के शिवपुर इलाका में गिलट बाजार पुलिस चौकी का लगे बाइपास रोड प एगा बूढ़ के लाश मिलल बा. ओकरा बगल में कीटनाशक के एगो शीशीओ मिलल बा. पुलिस के लागत बा कि ऊ जहर खा के जान दिहले बा.\nTags: गौरैया बचाओ, जीएसटी, जौनपुर, देवरिया, पकड़ीदयाल, पूर्वी चंपारण, बलिया, भेल्दी बाजार, रोहतास, वाराणसी, सारण


अनबोलता अँखियन के सवाल – Anjoria\nअनबोलता अँखियन के सवाल\n(पाती के अंक 62-63 (जनवरी 2012 अंक) से – 13वी प्रस्तुति)\n– कृपाशंकर प्रसाद\nप्रकाश आ हम कइ बेरि होटल में संगे संगे होटलियवले रहनी जा। जब मांसाहार करे के होखे तबे होटलियाईं जा – ‘ई खस बात रहे।’ शुरुए से हम मार्क करत रहली कि जब मछरी भत खईं जा त ऊ संगे दोसरा टेबुल प खये चलि जांव। आ अपनाखतिर मछरी चाहे अण्डाकरी मंगा के बड़ा बेमन से ख के जल्दिये उठि जाय। प्रकाश हमार दोस्त रहे आ दूनों अदिमी एके टेबुल प काम करत रहनी जा। बड़ा मस्त जीव ! लेकिन ई बात हमरा के बड़ा अचरज में डालि देव कि ऊ मछरी भ अण्डा त बड़ा चहकि चहकि के खउ बाकी मीट प ओकर रोंआ गिरि जाउ। कइ बेरि पूछबो कइनी, बाकी इहे कहि के टारि देव कि कबहीं अस्थिरे बताइबि।\nएक दिन खए खतिर ओकरा के अपना घरे बोलवनी हमार सिरीमती बड़ा प्रेम से मछरी भत बनवली। ऊ अतवार के दिन रहे-हमनी के छुट्टी के दिन। प्रकाश खूब डटि के खइलस। खइला के बाद हंसि के कहलस कि ‘भउजी अतना खिया देली कि अब टकसलो नइखे जात। आवऽ थेरकी देर बिछवना प पटाइल जाउ।’ दूनो अदिमी एगो बेड प पसरि गइनी जा। ‘आजु बढ़िया मोका बा, पूछिये लीं कि ऊ मीट काहें ना खला ?’ हम सोचनी। अबहीं हम सोचते रहनी कि सुरूआत कइसे करीं, तले ओकर नाक बाजे लागल। अब त ‘मन के मनहीं रही ए उधे’ के हालत हो गइल। दिन में सूते के हमार आदत रहे ना; एह से मन मारि के कमलेश्वर के लिखल ‘कितने पाकिस्तान’ उठा के पढ़े लगनी। किताब में अदीब (साहित्यकार) अपना अदालत में बाबर से अयोध्या में बाबरी मस्जिद बनावे के बारे में तहकीकात करत रहे आ बाबर कहते रहे कि ऊ कभी अयोध्या गइबे ना कइल त मस्जिद कइसे बनवलसि।\nअदीब फेरू पूछऽता – ‘इतिहास में तहार अवध में जाए के चरचा बा, ई का झूठ हऽ ?’\n”झूठ नइखे लिखल, हम अवध में गइल रहनी लेकिन अयोध्या कबहूं ना गइनी। रउरा जाने के चाहीं कि ओह घरी अवध आजु काल्हु के उत्तर प्रदेश के एगो बड़ हिस्सा के कहल जात रहे आ अयोध्या हमरा समय में एगो छोट बाजार होई एकरा से जादा ओकर कवनो अहमियत ना रहे।“\n”तहरा ई त मालूम रहे कि अयोध्या में हिन्दू के भगवान राम के जनम भइल रहे। हिन्दू के रिगावे खतिर तू अइसन ना कइ सकत रहलऽ ?“\nबाबर हंसल, हुजूर अगर हमरा हिन्दू लोग के रिगावहीं के रहित त हम मस्जिद मथुरा में बनवले रहितीं। अयोध्या में काहें बनइतीं ?\nअदीब अचरज से पूछलसि, ‘मथुरा में काहें बनवइतऽ, अयोध्या में काहें ना ?’\n”एह से हुजूर, कि हमरा समय तक राम के भगवान के मान्यता ना मिलल रहे भलहीं ऊ मर्यादा पुरूष होखसु। हमरा बहुत बाद में तुलसीदास के रामचरितमानस लिखला के बाद राम के भगवान के मान्यता मिलल। मथुरा में एह से कहऽ तानी कि हमरा से बहुत पहिलहीं कृष्ण जी भगवान के रूप में पुजात रहले। हमरा हिन्दू के आहते करे के रहित त हम मस्जिद मथुरा में बनवले रहितीं।“\n”आछा ई बतावऽ बाबर कि अगर तू नइखऽ बनवले त एकर नाम बाबरी मस्जिद कइसे परि गइल ?“\n“हजूर ई त बहुत मामूली सवाल बा आ एकर जवाब भी बहुत आसान बा। आजु अपना हिन्दुस्तान प नजर डालीं त इन्दिरा पार्क, अम्बेडकर पार्क, महात्मा गान्धी संग्रहालय, राजीव गान्धी मार्ग, चन्द्रशेखर नगर आ ना जाने अइसने कतना बड़का नेता आ केवनो क्षेत्र में बढ़ल लोग के नाम पर कइ गो चीज बनल बा। हमरा के ई बताईं कि जेकरा नाम प ई सब बनल बा का उहे लोग बनवले बा ?“\nहम पढ़े में डूबल रहनी तले प्रकाश लागल जोर जोर से चिचिया के गारी देबे। हम देखनी, प्रकाश के चेहरा प गुस्सा के तमतमाहट ! जानि गइनी कि कवनो भयानक सपना देखले बा। झकझोरि के उठा देनी। थेरकी देर में ऊ नार्मल भइल। हाथ-मुंह धोवाइ के पुछनी- ”प्रकाश का भइल, केकरा के गारी देत रहलऽ हा ?“\n”प्रसाद भई, ई सपना हम सैकड़न बार देखले बानी। गारी कसाई के देनी।“\n”तहरा कसाई से कइसे पाला परि गइल ?“\n”तूं क हाली पूछऽल कि हम मीट काहें ना खानी। लऽ अब सब समुझ में आ जाई.“\n”ओ घरी हम मैट्रिक में पढ़त रहनीं। अतना लम्बा समय बीत गइल लेकिन एगो अइसन पाप कइनी जवना के कवनो पराछित हइये नइखे। जिनिगी में बड़ बड़ घटना भइली स आ समय के संगे भुलइयो गइली स लेकिन ई पाप रहि रहि के हमरा समूचा इन्सानियत प सवाल खड़ा करत रहेला। हमरा दिमाग प ऊ घटना जस के तस बा। तू साहित्यकार हवऽ। हो सके त हमार ई पाप अपना कलम से अपना पाठक लोग में बांटि दीहऽ।“ प्रकाश कुछ देर चुप भइल। हम ओकर चेहरा पढ़े के कोशिस करे लगनी। आजु के प्रकाश हमरा एकदमे दोसर लागल।\nहम नौवां क्लास में रहनी त हमरा बाबूजी के कवनो बेमारी भइल। डाक्टर उनुका के बकरी के दूध पीये के कहलसि। बहुत सुन्नर बकरी आइलि, ओकरा संगे एगो ओकर मखमल लेखा मोलायम बच्चो आइल। बचवा प हम मोहा गइनी। ओकर आंखि अतना सुन्नर रहली स कि हम बहुत देर ले ओकर चुम्मा लेते रहि जाईं। चुम्मा लेत खा उहो खूब अगरा जाऊ आ अगरइला के मारे ऊ आपन पोंछ खूब तेजी से बिजुली के करेण्ट लेखा दाएं बाएं सटकारे लागे।\nधीरे धीरे हमरा ओकरा में खूब छने लागल आ होत होत अइसन हो गइल कि हम ओकरा खातिर आ ऊ हमरा खातिर बेचैन हो जाईं जा। हमरा जिनिगी में ओकरा छोड़ि के कुछ रहिए ना गइल। नाम राखि देनी – ‘मोहन’।\nअब स्कूल जाए में बड़ा मुश्किल खड़ा हो जाउ। मोहना छपिटाए लागे। धउरि के गोड़ में आपन मूड़ी डालि के चलल मुश्किल क देव। ओकरा के गोदी में उठाइ के मुंह आंखि चूमि के पूरा देंह सुहुराईं तबो केहू दोसर धरे तब हमरा स्कूल जाये के तनिको मन ना करे। पता ना प्रकृति में अइसन कवन शक्ति बा कि ऊ अनबोलता जीव हमरा स्कूल से लवटे के समय जानि गइल रहे। हमरा के दूरे से देखि के भर जोर धउरि के हमरा कीहें चलि आवे हमहूँ धउरि के ओकरा के गोदी में उठा लीं, सुहुरावत चूमत घर में घुसीं।\nकभी हमरा कान्हा प आपन गरदन ध देउ कभी पीठ कावर जा के आपन गरदन हमरा कांख में घुसा के बड़ा प्रेम से हमार मुंह निहारे। ओह घरी ओकरा आंख के सुनराई आ मासूमियत देखे लाएक होखे।\nमोहना चार महीना के होखे चलल त ओकर माई बेमारी से मरि गइलि। स्कूल से लवटे के बेरा हम ओकरा खाये खातिर कुछ घासि पात ले ले आईं। ओहू दिने कुछ मोलायम पतई ले ले अइनी। स्कूल से लवटनी त ऊ हमरा कीहें धउरि के ना आइल। धीरे धीरे आ दरदीला आवाज में मेमियात आइल। ओकरा मन के दरद हमरा के बेधि गइल। माई खतिर ममता अनबोलता जीवन में भी अदिमिये लेखा होला, हमरा ओही दिने बुझाइल। गोदी में उठा के घरे ले अइनी आ खूब चूमा चाटी कइला के बाद ओकरा के खाए के पतई देनी बाकी ऊ छुअबो ना कइलस। बइठनी त हमरा कान्हा प आपन गरदन चुपचाप राखि देलसि। बड़ी देरी ले ओइसहीं रखले रहि गइल। हम घूमि के ओकर आंखि देखनी। एकदम टूअर वैरागी के भाव। हमरा बुझाइल कि ओकर आंखि हमरा से कहऽ तारी स कि ‘अब त हमार माई मरि गइल। एह दुनियां में हमनी के बाप त होला ना अब त ‘त्वमेव माता च पिता त्वमेव, त्वमेव\nबन्धु च सख त्वमेव।’ अचानके हम ओकरा के गोदी में लेके खूब कसि के जांति लेनी आ ओकर पूरा देंह सुहुरावे लगनी। अनासे हमार आंखि ओकरा आंखी के बार बार चुम्मा लेबे लागल।’\nहम प्रकाश के चेहरा देखे के कोशिस कइनी। बुझाइल कि ऊ धरती प हइये नइखे। खाली खोंखा शरीर बा लेकिन आवाज आकाशवानी लेखा कहीं दोसरा\nलोक से आ रहल बा।\n‘ओ दिन से मोहन के हम माई-बाप दूनो बनि गइनी। अब ऊ उठे बइठे आ सूते लागल। राति खा धीरे से हमरा बिछवना पर चढ़ि के सूति जाउ। खाए बइठीं त हमरा थरिया में मुंह डालि देउ। हमरा बड़ा नीक लागे बाकी घर के लोग बड़ा खिसियाउ।’\nधीरे-धीरे मोहन एक साल के हो गइल। घर के लोग कहे लागल कि ‘बेंचि काहें नइख देत। भर घरे घूमत रहऽता, तहार बिछवना महकत रहऽता, लेंड़ी\nलेंड़ी घर भइल रहऽता। घिनावन कइले रह तारऽ घर बिछवना सब्बे। हरे चली का ?’ सुनि के बड़ा बाउर लागे बाकी हमरा पासे जवाबो त ना रहे। सोचे लगनी कि आदमी कतना स्वार्थी होला। बिना स्वार्थ के ऊ केहू से प्रेम भी ना क सके। मोहना से हमार प्रेम बढ़ते चलि गइल, घटल तनिको ना।\nमोहना के ले के परिवार में सबसे बिगाड़ हो गइल। जब सुनऽ त ओकरा के बेंचही के बात होखे। हम कवनो हालत में बेंचे के तेयार ना भइनी बाकी टेंसन से परेशन रहे लगनी। पढ़ाई चउपट होखे लागल, परीक्षा कपार प आ गइल। अब हम ऊहापोह में रहे लगनी। एक दिन हम मोहन से पूछनी – ’का हो मोहन, का करीं, तहरा के बेंचि दीं ? अब टेन्सन सहात नइखे।’ मोहन अपना ढंग से जवाब देले। चुपचाप हमरा आंखि का ओर तकले आ आपन गरदन हमरा जांघ प राखि के सूति गइले आ टुकुर-टुकुर ताके लगले। मतलब साफ रहे कि ‘जवन मन करे तवन करऽ हम त अपना के तहरे के संउपि देले बानी।’ पता ना ओ दिन ममता से हमरा आंखि में लोर काहें भरि गइल। हमार हाथ मोहना के पूरे शरीर प फिरे लागल। मोहना निहचिन्त हो के सुति गइल आ हम ओकरा भविष्य खातिर चिन्तित होके बहुत राति तक जागल रहि गइनी।\nप्रकाश अचानके चुप हो गइल। हम ओकरा चेहरा प नजर फेरनी। बेचैनी, छपिटाहट, पाप-बोध साफ साफ लउकत रहे। अतना परेशान हम ओकरा के कब्बो ना देखले रहनीं।\n”फेरू का भइल प्रकाश ?“ हम धीरे से पूछनी।\n“भइल का, जवन होखे के रहे तवन हो गइल। तंग होके छाती प पत्थल राखि के मोहना के बेंचि देनी। खरीदे वाला दू किलोमीटर दूर हमरा रानीगंज बाजार के ए गो कसाई रहे। अपना मोहन के हम कबहूं डंटलहूं ना रहनी आ ऊ कसाई ओकर गर्दन में रसरी बान्हि के घसेटे लागल। मोहना एको डेग आगे ना बढ़ावे। पूरा वजन के साथे खड़े खड़े घसेटात रहे। मोहना घूमि घूमि के हमरा कावर देखे आ मेमियाउ। मन करे कि कसइया के गोली मार दीं।\nआधा घण्टा ले हम सुन्न होके खड़ा रहनी। गरमी के दिन रहे। एह आध घण्टा में हम निश्चय कइनी आ रूपया हाथ में ले ले भर जोर बाजारे धउरनी आ कसइया के दोकान प पहुंचनी। हांफते कहनी – ”हई आपन रूपया धरऽ आ हमार खँस्सी द।“\n”राउर खस्सी हइका टांगल बा मालिक, कहीं त एमे से थोरकी मांस दे दीं।“\nहमार देहिं थर थराए लागल। तारू सूखि गइल। ओकरा ठेहा प देखनी – एक ओर मोहन के छाल धइल रहे, एक जगह चारो गोड़ी आ एक दम आगे ओकर खून से लथपथ मूड़ी। ओकर आंखि हमरे ओर रहे। बुझाव कि ओकर आंखि हमरा से अनेक सवाल करत कहऽ तारी स – ‘तहार जिनिगी संवारे खतिर हम आपन गरदन कटवा देनी, कसइया प मति खिसिया। घरे जा आ शन्ति से सोचिहऽ कि हमार गरदन के काटल, कसइया कि तूं ?’\nPrevious Post: संजय पांडे लिहले ‘सौगंध गंगा मईया के’\nNext Post: हमहन लोग बंजारा हईं : बालगोविंद बंजारा


बैंक के कैशवान लूट के मामिला अबहीं ले ना सझूराइल – टटका खबर\nपंजाब नेशनल बैंक के कैशवान से सवा करोड़ रुपिया लूट के मामिला पुलिस अबहीं ले नइखे सझूरा पवले. एक त कैशवान में रुपिया से भरल ब्रीफकेस अइसहीं राखल रहुवे. दोसर वान का बारे में कवनो आदमी पल पल के जानकारी लेत देत रहुवे. तिसर एगो बोलेरो ओह गाड़ी के ओवर टेक कर के आगा निकल गइल रहे. शायद ओहूमें अपराधी बइठल होखऽ सं. ओवरटेक का चलते कैशवान धीमे भइल त एक दर्जन बदमाश ओकरा के घेर लिहलें आ आराम से लूट के चल निकलले. जवना जगहा पर डकैती भइल तवन दु थाना का बीच में पड़ेला आ दुनु थाना ओह इलाका के दोसरा के मानत ओहिजा गश्ती ना मारसु. कई जगहा छापामारी का बावजूद अबले कवनो अपराधी पकड़ में नइखे आइल आ नगदियो बरामद नइखे भइल . नकदी वाला ब्रीफकेस जरूर एक जगह फेंकल मिल गइल बा.\nTags: बैंक लूट


दुइए बात के हाल्ला बा आजकाल – Anjoria\nदुइए बात के हाल्ला बा आजकाल\nअक्टूबर 19, 2012 भोजपुरी, लस्टम पस्टम\nआज सबसे ज्यादा चर्चा दू बात के बा. पहिलका एफ डी आई आ दोसरका अण्णा चाचा के पार्टी में अलगा बिलगी. ई तऽ सबे जानत रहे कि करप्शन के ई मारामारी ना चली तबो करप्शन के नांव पर बड़ा हल्ला रहे. ई हल्ला उहे लोग मचवले रहे , जेकरा करप्ट होखे के मौका ना मिलल. जसहीं मौका मिलल, ऊ आपन ओठ सी लिहलस. ई रीति जमाना से चलि आ रहल बिया. लोग भ्रष्टाचार के विरोध करत समय ई ताक में लागल रहेला कि उनका कब मलाई के परमानेंट सोर्स मिल जाई. अइसन होतहीं ऊ लोग भ्रष्टाचरियन के जमात में शामिल हो जाई. देश में भ्रष्टाचारी लोगन के संख्या एही से बड़ रहल बा आ बढ़त रही. कुछ लोग तऽ करप्शन के विरोध एह से कर रहल बा कि चर्चा में आ जाईं. ऊ भ्रष्टाचार के संस्कृति के मुखालिफ हऽ लोग. आ कहीं जे अगर उनकरा से करप्शन कुछ बोले के कह दिहल जाउ तऽ एकतरफा बातियाई लोग. ओकरा गहराई में ना जाई लोग. खुद चाहें केतनो भ्रष्ट चाहे दुराचारी काहे ना बने के चाहे लोग लेकिन भ्रष्टाचार के गरिअवले बिना उनका अंघी ना आवे. ई बौद्धिक बेईमानी ना तऽ आउर का हऽ?\nअर्थ बा तऽ समर्थ बा ना तऽ बेअर्थ बा.